c: text/html

text:
Eik á Jobmatch 201422-12-2014
Vælkomin at vitja bás okkara á Jobmatch 2014
Upplatingartíðir um jólini22-12-2014
Soleiðis hava vit opið um jólini og um ársskiftið
Bidragið á realkredittlánum í Eik lækkar18-12-2014
Bústaðarkundar í Eik, sum hava realkredittlán, skulu nú gjalda minni
Broyttar upplatingartíðir á Sandi um jólini17-12-2014
Vanliga er deild okkara á Sandi opin mikudagar. Av tí, at jóla- og nýggjársaftan eru mikudagar í ár, er hetta broytt.
Freist fyri flytingar í 201409-12-2014
Hesar freistir eru galdandi, um flytingar skulu kunnu bókast í 2014

robotstxt: allowed

filter: keep


text:
Tíðindaskriv frá Svimjisambandi Føroya
Pál Joensen megnaði í vikuskiftinum at vinna bronsuheiðursmerki á altjóða Mare Nostrum svimjistevnuni í Canet en Roussillon. Hetta var í 1500 metrar frísvimjing, í harðari kapping við millum annað heimsmeistaran Oussama Mellouli, og ímóti langteinarum í heimsklassa sum ikki áðrenn høvdu svomið bæði í Monaco og Barcelona.
Pál kappaðist í 400 og 1500 metra frísvimjing, á hesi síðstu av trimum Mare Nostrum stevnum. Bæði hann og Mellouli vóru rættiliga slitnir, eftir at hava kappast longu fýra dagar uppá eina lítla viku, fyri síðani at skula kappast aftur tveir í Canet. Kinesarin Zhang hevði valt ikki at stilla upp á hesi stevnu, sum annars vann 400 og 1500 í Barcelona, og sum eigur heimsmetið í 800 metra frísvimjing. Men í staðin møtti til dømis franski Sébastien Rouault til start í Canet, sum í mun til Mellouli og Pál ikki hevði svomið hvørki í Monaco ella Barcelona, og sum fyrr hevur víst seg vandamiklan til dømis á Paris Open og EM í Istanbul í fjør. Umframt kvartføroyingurin David Carry, sum vann á Páli í 400 metra frísvimjing í Barcelona.
Pál megnaði at koma í finaluna í 400 frí leygarmorgun, og gjørdist síðani leygardag seinnapart nummar 5 í finaluni. Tíðin var 3:54.54, har franski Sébastien Rouault vann gull við 3:50.97, tunesiski Oussama Mellouli silvur við 3:51.02, skotski David Carry bronsu við 3:52.55, og tunesiski Ahmed Mathlouthi varð nummar 4 við 3:52.97.
Sunnudag var so finalan í 1500 metra frísvimjing, har hann aftur skuldi kappast ímóti Rouault, Mellouli, og Mathlouthi, umframt til dømis franska Anthony Pannier, eysturríkska Dominik Koll og suðurafrikanska Riaan Schoeman.
Franski Pannier legði harðast fyri, og førdi rættiliga greitt longu eftir 200 metrum, við Páli í hølunum og Rouault og Mellouli eitt sindur longri afturi. Eftir fyrstu 500 byrjaði munurin tó rættiliga skjótt at minka millum Pannier og Joensen, til Pál førdi við 900, 1000 og 1100 metrum. Men við umleið 1000 metrar byrjaði Mellouli at rykkja, og hálaði Rouault við sær, soleiðis at Mellouli yvirhálaði Pál og førdi við 1200, við Rouault sum nummar 2 og Pál sum nummar 3. Og umleið við 1300 yvirhálaði Rouault so endaliga Mellouli, fyri síðani at fara frá hinar teir síðstu 200 metrarnar. Við endaúrslitinum at Sébastien Rouault vann gull, Oussama Mellouli silvur og Pál Joensen bronsuheiðursmerki.
Tíðirnar á Mare Nostrum hava yvirhøvur verið slakari enn tá ið tey sluppu at svimja við sokallaðu superdraktunum í fjør. Men fyri okkum í Føroyum er tað gleðiligt, at Pál faktiskt liggur betri fyri í kappingini við allarbestu svimjarum í heiminum, enn tá ið teir í fjør svumu í hesum superdraktum. Pál hevur nú staðfest heimsstøði, sum verður váttað til dømis av størsta svimjiblaði í heiminum, SwimmingWorld Magazine, tá ið tey eftir teir 1500 í Barcelona í síðstu viku skrivaðu: “Pal Joensen of the Faroe Islands, who has continued to find a cult following online after reaching world-class status from such a small country, took fourth in 15:24.28.”
Nú er Pál komin heim at venja eina tíð, áðrenn hann tann 3. juli skal luttaka á “The Great London Swim”, ið er ein 1 míl lang havsvimjing við Royal Victoria Dock í London. Hetta er ein túrur har arrangørarnir betala fyri ferðing og uppihaldi og øllum hjá Páli, afturfyri at hann vil kappast ímóti heimsins bestu havsvimjarum. Ein staðfesting av støðu hansara sum ein ið er verdur at satsa uppá.
Vegna Svimjisamband Føroya
Rókur í Jákupsstovu


text:
Tað besta við lívinum (okey, ja eg eri djúp í dag), er at taka “her og nú” avgerðir. Tað er ikki altíð, at alt skal hugsast so gjølla í gjøgnum. Viðhvørt skal man bara gera tað, ið ein hevur hug til júst tá. Vit vita ikki hvar vit eru um eitt ár, ella um vit fara at hava góða heilsu og allar teir møguleikarnir vit hava beint nú. Eg haldi ofta at vit útseta tað, ið vit veruliga ynskja at gera.
Tit kenna kanska til tað “áhh eg kundi hugsað mær at fari at gjørt hetta og hatta”, men vit lata tað fara, og útseta tað ár aftaná ár. So fara vit kanska ongantíð at uppliva tað, sum vit dagliga ganga og droyma um.
Síðani eg var interrail í 2010, havi eg elskað at ferðast. Eg kundi ferðast einaferð um mánaðin, um onkur annar kundi goldið fyri tað 😉 Men ja, so hvørja ferð tað er ein møguleiki fyri at ferðast, so taki eg av. Ein kann veruliga finna bíligar ferðir, til so vakrar býir. Tað er fantastiskt! Nú er tað eisini lutfallsliga bíligt at flúgva úr Føroyum. Eg haldi at tað er so fantastiskt, at Føroyar hava so nógv feløg innan ferðavinnuna, sum hava knasandi góð tilboð at bjóða. Tað er so deiliga lætt at ferðast, tá ein fær bæði hotel og flogferð við í prísinum. Tá kann man næstan fara blundandi avstað og ordiliga njóta tað.
Vit vóru ikki nógv og ferðaðust tá eg var yngri. Eg haldi ikki at eg hugsaði nakað serligt um tað tá. Eg visti jú ikki hvat var uttan fyri okkara deiligu oyggjar, so eg var vælnøgd. Ístaðin fóru vit, øll familjan, út til ommu á Strondum at hoyggja um summarið. Tað var altíð líka hugnaligt, so tað taldi sum okkara feria.
Vit eru trý systkin. Eg eri yngst, systir mín miðlingur og so hava vit ein eldri buldribassa sum er kongurin av systkinaflokkinum. Tey hava børn, familju og nokk at takast við har heima, men tann eina dagin, skrivaði systir mín at hon gott kundi hugsað sær at sloppi at ferðast. (Tá var eg skjótt klár)
Eg siti altíð og hyggi eftir ferðum á netinum. Ofta brúki eg Momondo, soleiðis at eg finni tær bíligastu ferðirnar og hotellini. So tað veit den, tað gekk ein stutt løta, áðren vit høvdu sent fleiri ferðir ímillum okkum umvegis facebook. Haha.. eg veit ikki um hon vantaði at hetta fór at blíva til nakað, tá hon skrivaði hetta til mín. Men samstundis, so veit hon hvussu eg eri. So eg spammaði hana niður við øllum hesum góðum tilboðunum, sum vóru alt ov góð til at siga nei til. So spurdu vit beiggja, um hann eisini hevði hug at koma við, og tað veit denn, hann segði ja!
So nú fara vit trý á ferð! Ljóðar tað ikki bara sooo hugnaligt?
Um nakar hevði spurt okkum um hetta fyri tveimum vikum síðani, høvdu vit øll staðið málleys. Hahah… hetta er tað síðsta eg hevði vantað, men áhh heeeeelle eg gleði meg.
Vit fara til eitt stað, ið ongin av okkum hevur vitjað áður. Eg havi tó hoyrt ótrúúúliga nógv um hetta staðið, so tað má verða væl umtókt. Leiðin gongur nemliga til tí næst stórstu kanarisku oynna, sum eitur Fuerteventura, og vita tit hvat? eg fann eitt pakka tilboð við flogfari og uppihaldi, eisini kallað charterferð. Alt er samansett, so vit skulu bara møta upp. Náhh men, so tá eg hyggi eftir hvørjum flogfari vit skulu ferðast við, er tað sku Atlantic Airways!! Tað var altso undarligt ha? Eg trúgvi at Atlantic leiðar flogfarið út til Apollo, tí tað er felagið vit hava bílagt umvegis. Sig so ikki tað, men tað var sjálvsamt, nú tá vit bara valdu okkurt tilvildarligt, sum eg fann á momondo.
Men áðrenn vit fara avstað, skal eg líka fáa seinastu royndina av vegnum, og so fara vit.
(myndirnar eru av hotellinum, sum vit skulu búgv í)
Juhuuuuuuu!!!!!
M&K


text:
Hósdagin 26. juli hevði MFS aðalfund í Reinsarínum í Havn. Á skránni var forkvinnufrágreiðing, framløga av roknskapi og endurskoðan av viðtøkum felagsins. Eisini hevði Kristianna Winther Poulsen, fyrrverandi MFSari, eitt innslag, og Heiðrik framførdi nøkur løg. Fundurin endaði við vali, har eitt nýtt ráð var valt. Í nýggja ráðnum eru 11 limir, har av 6 nývald.
Eftir aðalfundin var afturlatin fundur, har ráðið skipaði seg og legði ætlanir fyri komandi ár. Komandi árið ætlar ráðið m.a. at arbeiða fyri at fáa eina føroyska góðskutryggingarskipan, og at fáa størri ávirkan á politisku skipanina, tá lestrarpolitisk mál eru á skránni.
Nýggja ráðið:
Barbara Gaardlykke Apol, forkvinna
Borgný Súsonnudóttir Hansen, næstforkvinna
Terji Beder, skrivari
Tummas J. Danielsen, kassameistari
Turið Jónleyg Johannesen, altjóða skrivari
Helena F. Jørmundsson, ráðslimur
Dagmar Johannesen, ráðslimur
Hans Andrias Gregoriussen, ráðslimur
Finnur Beder, ráðslimur
Eva Hjelm Aanesen, ráðslimur
Elsa Jónsdóttir Johansen, ráðslimur


text:
Serbryggj til Eplafestivalin
Serbryggj til Eplafestivalin
Aftur í ár hevur Føroya Bjór saman við hugsjónarmanninum Jóhann Mortensen framleitt eina serøl, ið er bryggjað til Eplafestivalin á Sandi, sum nú er vorðið eitt fast heystartiltak, har føroyska rávøran og tað sum fæst úr jørðini og náttúruni verður fagnað.
Í gjár var gjørd ein serøl til høvið, Kálvur Lítli, og í morgin varð avdúkað, at serølin, sum í ár er gjørd til Eplafestivalin, eitur Húsfrúgvin. Tað er Annika Waag, bryggjari hjá Føroya Bjór, ið hevur bryggjað eina 5,8 prosent-øl, ið sigst vera feminin, burtur úr byggmalti, humlu, føroyskum plantum og tara.
Ølin er latin í stórar 70 sentiliturs fløskur, og fæst einans í sambandi við Eplafestivalin.
Tað er Archibald Black, bóndi og listamaður í Klaksvík, sum hevur teknað áskriftina, og kemur harvið við einum áhugaverdum boði um, hvussu hon man hava sæð út. Tað var eisini Archibald, ið teknaði Kálv Lítla til serølina í fjør.
Saman við Kálvi Lítla, seinasta katólska prestinum heima á Sandi, er Húsfrúgvin í Húsavík, ið livdi um somu tíð, ein av kendastu søguligu persónunum á Sandoynni.
Les eisini um serølina í fjør: Kálv Lítla at væta kræsnar gómar á Sandi
Les á snar.fo hvat V. U. Hammershaimb skrivaði um Húsfrúnna í Húsavík
Og á stamps.fo hvat Eyðun Andreasen skrivaði um søgnina í samband við frímerkjaútgávu í 2014
https://portal.fo/dimma-8796/husfrugvin-nyggj-ol-i-avmarkadari-nogd.grein


text:
Állur, álur (állaættin)
Anguilla anguilla (Linné, 1758)
Állur heldur til bæði í sjógvi og feskum vatni. Hann gýtir í Sargassohavinum, og yngulin rekur við streyminum til Evropa, har hann sum glasállur fer upp í feskt vatn, og har heldur hann til, til hann fleiri ár seinni aftur fer á sjógv at fara aftur í Sargassohavið at gýta.
Állur er katadromur.
Stødd: Állur verður í mesta lagi 140-150 cm langur. Tá ið hann sum glasállur fer úr sjónum upp í feskt vatn, er hann um 7 cm. Fleiri ár seinni, tá hann aftur fer á sjógvin, eru siljafiskarnir ikki størri enn 60 cm. Í Føroyum eru rognafiskarnir sjáldan longri enn 65 cm, men kunnu verða upp í 125.
Dýpi: Tað er óvist á hvørjum dýpi állurin er, tá ið hann er til havs, tó vórðu tveir veiddirá 400 metra dýpi í Hetlandsrennuni í 1980 og ein á Íslandsrygginum í 2004 á umleið sama dýpi. Hann er annars í øllum løkum og áum, vøtnum, hyljum og tjarnum, har hann sleppur niðan. Í sjónum um heystið heldur hann mest til í blandingsvatni. Állur fer um heystið eisini stuttar teinar um vátlendi, t.d. vátan bø.
Litur: Glasállur er glærur. Í hinum vakstrarstigunum er liturin ymiskur, dimmur, grásvartur-grábrúnur um bakið og undir búkinum ljósari, gulur. Uggafjaðrarnar og gotfjøðurin eru gulligar. Tá állur er sjóbúgvin, og búningin byrjar, verður hann silvurlittur um síðurnar.
Lýsing: Állur er langur og klænur fiskur. Tvørskurðurin er mest sum rundur. Ryggfjøðurin er frá stertinum og umleið 2/3 fram á bakið. Hann hevur eina gotfjøður, ið byrjar beint framman fyri miðjuna á fiskinum og gongur aftur á endan. Sterturin er lítil, samanvaksin við ryggfjøðurina og gotfjøðurina. Hann hevur tvær smáar, avrundaðar uggafjaðrar og hevur ikki búkfjaðrar. Hann hevur lítið høvd, smá, rund eygu og undirbit. Tá állurin búnast og gerst blankur, vaksa eyguni munandi.
Eyðkenni: Állur líkist haválli, men kennist frá honum m.a. á tí, at uggafjaðrarnar koma ikki aftur undir ryggfjøðurina, og at hann hevur smáar roðslur. Állur í feskum vatni er mest virkin í myrkri.
Týdningur: Í Føroyum hevur állurin lítlan týdning, men nógvastaðni í Evropa verður hann nógv veiddur.
da: Ål, en: Eel, fr: Anguille, ís: Áll, no: Ål, tý: Aal
Állafiskar Állaættin
Állur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Állafiskar Anguilliformes
Hópurin hevur 15 ættir, ið hava 141 slektir og umleið 791 sløg.
Av hesum eru undir Føroyum skrásettar 5 ættir, ið hava eina slekt og eitt slag í
part:
Állafiskar eru eyðkendir við sínum langa og klæna skapi. Teir hava ikki búkfjaðrar, summi sløg hava heldur ikki uggafjaðrar.
Nøkur sløg hava ein beinleysan skræðulepa til stert, onnur hava ongan stert.
Állafiskar av ættini Anguillidae eru katadromir. Hinar ættirnar liva alt lívið í sjónum.


text: ‘Turrasta svimjifelag í landinum’ stovnaði herfyri ein áhugabólk á Facebook, undir yvirskriftini “Svimjihyl í Runavík innan 2015“. Limatalið veksur stútt, frá umleið 40 í gjár til eini 160 beint nú, umfatandi eina rúgvu av teimum fremstu innan føroyska svimjing og føroyskan ítrótt sum heild. Um nakar ivast í hvat “Turrasta svimjifelag” er fyri nakað, so er talan um Svimjifelagið Neptun í Runavík, sum varð stovnað í 1963, við endamálinum at fáa ein svimjihyl til økið. Í dag er støðan í Runavík tó ikki betri, enn at lítli læruhylurin í Søldarfirði sambært álítandi keldum er fyltur við stólum.


text:
Forfatter: FC Suðuroy
Fótbóltsskúli fríggjadagin og leygardagin
Fótbóltsskúlin hjá FC Suðuroy og FSF byrjar fríggjadagin og øll skulu møta í Marghøllini fríggjadagin kl. 12.30.
Marghøllin stóra ávirkan á fótbóltin í Vági
Hóast tað bert eru 4½ mánaðir síðani at fyrstu venjingarnar vóru í Marghøllini, so hevur Marghøllin longu nú havt sera stóra ávirkan á fótbóltin í Vági.
Fótbóltsdystir á jóansøku
Á jóansøku eru sum vant nógvir fótbóltsdystir á skránni. Dystir eru bæði leygardagin og sunnudagin – og dystarskráin er niðanfyri.
Fótbóltsskúlin – freistin er mánadagin
Tað eru longu nógv sum hava meldað til fótbóltsskúlan hjá FC Suðuroy, sum verður í døgunum 29. og 30. juni í Vági.
U11 gentur góða framgongd
U11 genturnar hjá FC Suðuroy sum fyri fyrstu ferð spæla fótbólt í ár vísa góða gongd.
FC Suðuroy fótbóltsskúla 29. og 30. juni
Árligu Fótbóltsskúlarnir, sum FSF saman við HB, B68 og FC Suðuroy skipa fyri, verða í ár 29. og 30. juni í Gundadali í Havn á Toftum og í Vági.
Ungdómsliðini á útivølli leygardagin 9. juni
Leygardagin eru aftur dystir á skrá hjá ungdómsliðum hjá FC Suðuroy og eru allir dystir norðanfjørðs. Dystaryvirlitið er niðanfyri.
Dystir komandi vikuskifti
Fleiri dystir á skrá leygardagin 2. juni, tá bæðu U15 dreingir og gentur, U11 dreingir og gentur, og U9 dreingir og gentur skulu í dyst á útivølli.
Flestu liðini á útivølli leygardagin
Tey liðini, sum skulu spæla leygardagin, skulu øll spæla á útivølli, og gongur leiðin bæði á Toftir, til Leirvíkar, til Streymnesar og í Gundadal.
Nógvir dystir á skrá í vikuskiftinum
Í vikuskiftinum eru aftur nógvir dystir á skrá hjá okkara liðum. Far inn á yvirlitið “Komandi dystir”, har er kunning um hvørjir dystir eru og hvar teir eru.


text:
Orð og lag: Martin Joensen
Hoyr, Ívar lovar trýogtjúgu tropuhitastig!
Vit pakka Fordin og taka gula sólseglið við.
Kaffi í termo, smyrjibreyð og saft í spannavís,
hygg, sólin sveittar, – hon treingir til ein sodavatnsís!
Suðandi summar andar lív í gamla Heygatún!
Inni í Fossá vassa børn so brosandi brún.
Tó vit steðga ikki, men halda inn í heita Heygadal,
har hamrarnir hanga, og grasið lýsir grønt sum tað skal!
Lombini á bønum bjóða summardáasalát,
– gásarhúskið fær sær eitt summarprát!
Í Heygadali glampar vatnið lokkandi og blátt.
Kombikk í hyljum svimja kapp og hava tað vátt!
Kaffi í termo, smyrjibreyð og saft av alskyns slag
hvørva sum døggin henda mjúka mýggjabitajunidag!
Eitt tjaldursreiður! Lítli mín, far ikki alt ov nær!
Mamman tað eigur, ansar tí, sum vit ansa tær.
Nú kemur mjørkin, hevur hug at balla Heygadal,
har hamrarnir hanga og grasið lýsir grønt sum tað skal!


text:
Orð: P. Sørensen
Týtt: Mikkjal á Ryggi
1. Vit fylkjast, faðir, um títt orð,
tín skírnarfunt, títt altarborð.
O, lat oss kenna, at tú her
sum áður enn hjá okkum er.
2. O, góði Guð, upplýs oss svá,
at okkum sjálv vit kenna smá,
og einans tað vit meta stórt,
tú fyri okkum hevur gjørt.
3. Av egnum ávum lívsins leið
vit, góði faðir, finna ei,
men hoyra vit títt halga mál,
vit fáa styrk og ljós í sál.
4. Tað er tann hjálp, sum leiðir heim
frá heimsins sorg til himla gleim;
tann lovsong hátt vit syngja tá,
sum veikur her á vørrum lá.


text:
Tað er hugaligt at síggja, hvussu ungu hvirlurnar støðugt taka seg fram. Aftur í dag, har annað umfarið av stórkapping var á skránni, megnaðu tær flestu at ogna sær persónlig met. Hetta tíður uppá at venjingartilgongdin, sum hevur til endamáls at tryggja støðuga framgongd í longdini, er rætta leiðin at ganga.
Børn 5-7 ár
Seks ára gamla Ró Appolonia Hansdóttir var aftur hesaferð til dystin fús í yngsta bólki. Hesaferð var longdarlop á skránni. Hon legði út við at ogna sær personligt met við 1,31 m. Í næsta lopið legði hon 8 centimetrar afturat. Tað triðja var eitt vet styttri, so teir 1,39 m hon leyp í øðrum umfarið gjørdist tað longsta hesaferð.
Gentur 8-9 ár
Sigrið Hansdóttir og Sonja Klein Simonsen byrjaðu dagin við longdarlopi. Her legði Sigrið út við at leypa 2,97 m, sum er væl longri enn gamla persónliga metið. Sonja leyp 2,11 m, sum er ein flott debut! Sonja økti í øðrum umfarið til 2,12, og í triðja økti hon so aftur til 2,37 m, sum sostatt gjørdist hennara longsta. Sigrið leyp eisini sítt longsta í triðja umfarið har hon á fyrsta sinnið fór útum 3 metrar. Lopið bleiv mált til 3,02 m.
Eftir longdarlop var kúlustoyt á skránni. Her vóru báðar klárar at royna seg við 2,0 kg tungu kúlunum. Sonja legði út við at ogna sær persónligt met uppá 3,58 m. Hetta økti hon tó til 3,69 m í øðrum umfarið. Sigrið byrjaði eisini við persónligum metið í fyrsta umfarið. Hennara var 4,34 m. Eins og Sonja økti hon aftur í triðja. Tað bleiv mált til heilar 4,54 m.
So var 60 m á skránni, og aftur vóru bæði Sigrið og Sonja klárar til start. Hetta var fyrstu ferð Sonja royndi seg á hesum teini, meðan Sigrið hevur roynt seg áður. Sigrið var tann fyrra á mál, og har vísti tíðin, at hon hevði runnið gott og væl 2½ sek skjótari, enn hon hevur megnað áður. Tíðin hjá henni gjørdist 10,33 sek. Sonja, sum royndi seg á fyrsta sinnið, ran væl, og kom á mál við flottu tíðini 12,19 sek.
Dreingir 8-9 ár
Christian Dahl-Christiansen byrjaði dagin við longarlop. Hansara fyrsta lop gjørdist neyvt 1,00 m í mótvindinum, sum er persónligt met. Eftir hetta lopið valdi hann at steðga, men kundi fara heim við persónliga metinum.
Eftir longdarlop fór Christian beina leið til kúlustoyt. Her legði hann út við at ogna sær persónligt met, við at stoyta kúluna út á 2,46 m. Hann økti tó í næsta til 2,66 m og í triðja kom hann heilt út á 3,25 m. Hetta var hansara síðsta, og tí má hann bíða til næstu kapping, fyri at vita um hann kann halda áfram við at bøta um síni úrslit.
Gentur 10-11 ár
Tað er stuttligt at síggja ungar íðkarar taka Tórsbreyt til sín. Ein sum er í ferð við hetta er Elena Ellindsdóttir Olsen, sum í ár hevur valt at royna seg í flestu greinum. Elena byrjaði dagin á 200 m, har hon var á geil trý í fyrsta riðli. Hon kom væl úr svinginum, og á langsíðuni er uppgávan at halda formin og kempa seg á mál. Hetta gjørdi hon og megnaði í síni fyrstu 200 m kapping at koma undir 40 sek. Tíðin gjørdist 39,99 sek.
Eftir 200 m fór Elena til longdarlop, her var Beina Debes eisini við. Elena legði út við at bøta um sítt persónliga met til 2,61 m. Hetta bøtti hon aftur um í triðja umfarið til 2,79 m. Beinta, legði út við at tangera sítt persónliga met, men í øðrum umfarið kom hon heilt út á 3,04 m, og ognaði sær tí eins og Elena eitt flott persónligt met í nógva mótvindinum.
Báðar fóru bein leið frá longdarlop til kúlustoyt, har 2,0 kg tungu kúlurnar lógu klárar. Elena legði út við at ogna sær persónligt met við 3,12 m. Hetta met slapp tó ikki at standa tí í øðrum umfarið kom hon út á 3,24 m, sum gjørdist hennara longsta hesaferð. Beinta legði eins og Elena út við persónligum metið. Hennara var 5,55 m. Í øðrum umfarið økti hon til heilar 6,37 m og eins og hjá Elenu, so var hennar næsta hennara longsta.
Dreingir 10-11 ár
Terji Dal Christiansen byrjaði dagin við at renna 200 m. Hetta var hansara fyrsta roynd á hesum teininum. Terji kempaði seg gjøgnum svingið, og tá langsíðan kom og málið var í eygsjón var uppgávan at halda formin og kempa seg á mál. Hetta gjørdi Terji, og tískil segði tíðin á málinum 37,15 sek. Enn eitt flott persónligt met.
Í kúlustoyt legði Terji út við, at stoyta kúluna næstan tvær metrar longri enn hann hevur megnað áður. Hann steðgaði tó ikki har, tí í triðja umfarið legði hann lítlan hálvan metur omaná, soleiðis at hann endaði heilt úti á 5,83 m.
So fór Terji til longdarlop, har hann hevði tríggjar royndir. Hann byrjaði væl, við at leypa 2,62 m, men hann steðgaði tó ikki har, tí í næsta økti hann við 6 centimetrum og í triðja legði hann so heilar 12 centimetrar omaná afturat, soleiðis at endaliga úrslitið gjørdist 2,80 m, og eitt flott persónligt met í nógva mótvindinum.
Terji endaði dagin við at debutera á 800 m. Hetta er grein, har tú skal renna tveir heilar umgangi á Tórsbreyt. Her er skjótt at lata aðrar seta tempo, og tað er sjálvdan gott. Terji megnaði at halda egi tempo, og rann ein javnan 800 m. Hann kom á mál við tíðini 3 min 30,09 sek, sum bara er uml 20 sek frá hansara bestu tíð á 600 m, so ein munandi skjótari miðalferð, hóast teinurin er longri.
Gentur 14-15
Børk Berg Jørgensen, sum primert venur trýstøkk og rimarenning, byrjaði dagin við hæddarlopi. Her var byrjunarhæddin 112 cm. Børka kom uppum í fyrstu royndini. So var yvirliggjarin fluttur upp á 117 cm. Hóast góðar royndir, so vildi yvirliggjarin ikki blíva liggjandi. Endaliga úrslitið gjørdist tískil eitt annaðpláss við 112 cm.
Eftir hæddarlop fór Børka til 200 m. Arbeitt hevur verið við at fáa økt um ferðina, og harvið ikki á sprintúthaldinheit, sum er kjarnin í einum góðum 200 m. Ferðin er tó økt munandi, og tað lønar seg, tí hóast ein minni góðan start, so gjørdi høga toppferðin at tíðin gjørdist 30,26 sek, sum er næstan trý heil sekund skjótari enn persónliga metið uttandura hjá Børku.
Tá 500 g spjótini blivu tikin fram, var Børka ikki einasta Hvirla, tí Elin Niclasen royndi seg eisini. Spjót er eisini fyrsta grein hjá Elin. Arbeitt hevur verið í longri tíð, við grundleggjandi tekniskum elementum hjá Elin, men fyri stuttari tíð síðan var fokus flutt yvir á tempo, sum skal realisera teknikkin og fysikkin til long kast. Hetta hevur eydnast stak væl, tí fyri góðari viku síðan, legði Elin góðar fýra metrar omaná sítt persónliga met. Tí var tað spennandi at vita, um nýggja støði heldur. So er, tí í dag kastaði hon sítt næsta og triðja kast útum 35 m strikuna. Tað longsta gjørdist 35,34 m. Børka, sum kom frá hædd og 200 m hevur ikki vant spjót, men megnaði í triðja umfarið at koma heilt út á 23,14 m.
Børka endaði dagin við at renna sín fyrsta 800 m. Hetta er rættuliga langt frá tí hon venur, men tað plagar ikki at steðga Børku, og gjørdi tað heldur ikki hesaferð. Hon legði meir varðliga út enn á 1000 m í síðstu stórkapping. Hetta loysti seg, tí hon helt eina javna ferð allan vegin, og á mál var tíðin so góð sum 2 min 40,89 sek.
Gentur 16-17 ár
Sunniva Bogadóttir og Helena Svabo Ziska royndu seg við 500 g tungu spjótunum. Helena legði út við at kasta spjótið út á 25,74 m, sum er nakað longri enn hennara persónliga met. Kasti hjá Sunnivu miseydnaðist og valdi hon tí at gera yvirtrakk. Sunniva kom tó sterkt aftur, tí í øðrum umfarið kastaði hon 35,74 m, og bøtti harvið um bólkametið hon tók fyri góðari viku síðan. Sunniva tók tvey kast afturat, men valdi so at steðga fyri ikki at yvirbelasta økslina, har hon hevur havt skaða. Helena hevði nøkur minni góð kast, men í síðsta riggaði betur, men kasti gjørdist tó ikki heilt so langt sum í fyrsta umfarið.
Gentur 18-19 ár
Guðrið Káradóttir Petersen, sum hevur gjørt hamarkast til sína grein, royndi seg við 600 g spjótinum. Her legði hon út við at kasta 24,06 m. Í næsta kasti kom hon heilt útum 26 m strikuna við 26,19 m. Hetta var hennara besta inntil síðsta umfarð. Tá kom hon heilt út á 26,31 m, sum bara er nakrar centimetrar frá hennara persónliga metið.
Dreingir 18-19
Dánjal valdi at geva avboð á 200 m og í spjótkast, fyri at kunna fokusera uppá 800 m, har hann vónaði at klára talentkravið hjá FÍF. Kravið var tó hart, tí har var væl av vindi, og av tí at Dánjal er í serflokki her heima, so noyddist hann at renna einsamallur allan vegin. Hann legði hart út, við at renna fyrstu 200 m uppá 29 sek. Á 400 m segði klokkan 59 sek, so kom Dánjal út í kraftiari mótvindin á handaru langsíðuni, og byrjaði hann at spenna upp. Hetta kostaði bæði kreftir og tíð. Seinnu 400 m blivu runnir uppá 71 sek. Endaliga tíðin gjørdist 2 min 10,92 sek, sum er nakað frá kravinum til talentbólkin, sum Dánjal annars var langt undir, tá hann royndi seg í dysti um danska meistaraheiti fyri ung í september í fjør.
Við einum hørðum 800 m í beinunum fór Dánjal til hæddarlop. Her valdi hann at byrja á 142 cm, sum hann lættliga kom uppum. Hann leyp síðan 147 cm um, fyri í staðin at royna seg á 152 cm. Dánjal kom eisini uppum 152 cm, og bøtti harvið um persónliga metið, hann setti seinastu ferð hann royndi seg í hesi grein. Dánjal hevði onkra góða roynd á 157 cm, men kom ikki uppum, soleiðis at hansara endaliga úrslit gjørdist 152 cm.
Kvinnur
Edna Maria Debes, sum var vorðin sjúk, valdi at luttaka í spjótkast og hæddarlopi hesaferð. Fyrra greinin var spjótkast, har hon skuldi vita hvussu langt hon kundi kasta 600 g tunga spjótið. Longu í fyrsta kasti kom hon heilt út á 24,91 m, sum er næstan 1½ m longri enn hennara persónliga met. Í øðrum og triðja umfarið sat timingin ikki heilt, og tí gjørdust hesi kastini eitt sindur styttri. So valdi Edna Maria at steðga fyri hesaferð og í staðin fara at gera seg klára til hæddarlop.
Edna Maria fór frá spjótkastinum til hæddarlop. Hetta var fyrstu ferð í tvey ár, at Edna Maria royndi seg í hæddarlopi. Hon legði út við at koma lættliga uppum 117 cm. So fór yvirliggjarin upp á 122 cm. Edna Maria leyp aftur lættliga uppum. Á 127 cm helt Edna Maria góðu agressivu ferðina inn móti stongini, og kom lættliga uppum. Á 132 cm miseydnaðist fyrsta royndin, og so valdi Edna Maria at steðga fyri hesu ferð.
Menn
Okkara menn byrjaðu dagin við at kasta spjót. Her vóru Tórur Mortensen, Magnus Dal-Christiansen og Kristian Martin Garðalíð við. Tórur legði út við at kasta 40,48 m. Hóast fleiri góðar royndi, so gjørdist fyrsta kastið tað longsta hjá honum. Magnus legði út við at kasta 34,79 m. Í fjórða umfarið kom hann út á 36,76 m og í fimta heilt út á 37,60 m, sum gjørdist hansara longsta. Kristian Martin, sum eisini kappast fyri Parasport Føroyar, gjørdi comeback eftir longri steðg. Eins og hjá Tórur, so kom hansara longsta í fyrsta umfarið, har hann kastaði 21,58 m.
Eftir spjótkast fóru Magnus og Tórur báðir til hæddarlop. Hvørgin venur greinina, men báðir eru altið klárir til eina kapping. Magnus fór inn í kappingina 137 cm, sum hann kom lættliga, uppum. Sama søgan var á 142 cm. So fór yvirliggjarin upp á 147 cm, og tá meldaði Tórur seg inn í kappingina. Tórur kom lættliga uppum. Í fyrstu royndini hevði Magnus góða hædd, men manglandi tekniska venjingin gjørdi at hann dróg yvirliggjaran niður við sær. Næstu tvær royndirnar vóru ikki líka væleydnaðar, so Magnus fór heim við einum persónligum metið uppá 147 cm. Tórur helt áfram, og kom í fyrstu royndini uppum 152 cm, 157 cm og 162 cm. Teknisk sá tað støðugt betri út, sum kappingin leið, men á 167 var gjørdi stóra fokus á tað tekniska at hann misti tempo inn móti stongini. Tískil sóðu fyrstu lopini væl tekniskt, men manglandi momentum gjørdi at hædd eisini manglaði. Í síðsta lopið kom tempo á aftur, og hæddin var øgilig, men teknikkurin var ikki har, so hóast hann við einum betri flog uttan iva kundi komi uppum bæði 167 og fleiri fylgjandi hæddir, so bar ikki til hesaferð. Endaliga úrslitið gjørdist 162 cm.
Øll úrslitini koma í næstum út á www.fif.fo. Fleiri myndir eru at finna í myndasavinum


text:
Swaziland hevur skift navn, men kongur hevur enn 14 konur
Eitt av heimsins smáu londum eitur nú eSwatini, er bert 17.000 km2 (sum Sæland, Fjón, Lolland-Falster) til ummáls, er umgirt av Suðurafrika, hevur 1,3 mió íbúgvar, er einaveldigt kongadømi, og kongur hevur 14 konur.
Tá ið landið hevði itið Swaziland í 50 ár sum sjálvstøðugur statur, gjørdi kongur av, at navnið Swaziland minti ov nógv um hjálandatíðina, áðrenn Swaziland fekk sjálvstýri frá Bretlandi í 1968.
Nú hevur landið fingið nýtt navn og eitur hereftir eSwatini. Tað minnast vit til, tá ið vit lesa ella hoyra um nýggja eSwatini ella gamla Swaziland.
Nýggja navnið merkir landið hjá fólkaættini Swazi. Annars er alt sum áður.
Fólk í landinum eru sum heild væl nøgd við nýggja navnið í staðin fyri enskt ljóðandi navnið Swaziland, ið minti á tíðina undir bretskari yvirvøld.
Fólk flest halda tó eisini, at navnaskiftið hjá landinum hevur mest til endamáls at hylja út yvir teir stóru trupulleikar, landið hevur uttan mun til navnið.
Mswati III kongur er enn einaveldigur og brúkar svakliga nógvan pening til sín sjálvs og tær 14 handilskátu konurnar, onkur hevði sagt drotningarnar.
Tiltikið er, tá ið tær fara til Suðurafrika ella til Evropa til handils. Tá verður fíggjarlógin spent fyri, og óvist er, hvussu til stendur, tá tær koma heimaftur.
Mswati III kongur telist ímillum teir ríku statsleiðararnar í Afrika og er smbr Forbes Inc góður fyri $ 200 mió (= 1,2 mia kr). Miðal ársinntøkan hjá hvørjum íbúgva í Eswatini liggur undir 10 kr um dagin. So munur er á monnum.
Mswati er eins og land hansara eSwatini 50 ára gamal, so hann klárar kanska at røkja sínar 14 konur, men so má hann gera kropsvenjing regluliga.
Til 50–ára føðingardagin hjá eSwatini og sær sjálvum keypti kongur sær eitt Airbus flogfar úr Taiwan fyri $40 mió (= 250 mió kr), ið tekur 350 ferðafólk. Óneyðugt at siga, at statskassin, og ikki kongur sjálvur, rindar prísin.
Størsta misnøgdin ímillum fólk í eSwatini er, at pinkulandið hevur heimsins hægsta tal á HIV og Aids sjúkum. Dapurt útlit, tá fólk í miðal tjena 10 kr/dag.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Sjálvstýri havt ársfund
Samband
Postboks 226
FO-600 Saltangará


text:
Tórshavnar kommuna bjóðar øllum at skoyta vetrarhálvuna 2017/18. Væl umtókta skoytubreytin verður fyri fjóru ferð á Vaglinum. Á skoytubreytini er tónleikur at hoyra og kaffi og kakao til keyps.
Skoytubreytin letur upp 2. desember 2017
Skoytubreytin er opin soleiðis:
Mánadag – Fríggjadag 14 – 22
Leygardag 10 – 22
Sunnudag 14 – 22
Stovnar kunnu eisini leiga breytina
Skúlar, barnagarðar og stovnar annars kunnu leiga breytina. Vendið tykkum til hollin@torshavn.fo. Til ber hjá stovnum at skoyta hesar klokkutíðir:
Mánadag – Fríggjadag 09:00 – 14:00
Nærri kunning um skoytubreytina fæst við at seta seg í samband við Dánjal Samuelsen á telduposti hollin@torshavn.fo


text:
Snorri Brend
20.10.2014 - 18:53
Tað kom óvart á mong, tá tað frættist at ein tollari var deyður umborð á einum føroyskum farmaskipi, sum lá í norskari havn.
Sagt varð, at skipið er føroyskt og tað kundi navnið eisini bent á – Heidi.
Ein veruleiki er, at skipið er skrásett í Havn undir FAS-skipanini, men reiðarí'ið sjálvt er heimahoyrandi í Kopervik í Rogalandi.
Tað var eisini á hesum staði, og í nánd av skrivstovuni hjá reiðarí'num at Heidi lá við bryggu, tá syrgiliga vanlukkan hendi umborð.
Manningin telur russarar og fólk aðrastaðni frá. Sovítt tað er vorðið upplýst, er eingin føroyingur við skipinum beint nú. Men føroyingar hava áður verið knýttir at skipinum, skilst.
KANNAST
Portalurin hevur fylgt málinum í morgun, og er tað seinasta nýggja, at líkið av deyða tollaranum verður obduserað í morgin.
Í stuttari viðmerking við Portalin sigur reiðarin á Heidi – Torbjørn Storesletten – at hann harmast støðuna.
Tað er reiðarí'ið Storesletten sum eigur skipið, men reiðarin vil ikki siga so nógv, nú málið um deyða tollaran verður kannað.
- Eg vil ikki siga so nógv annað enn at vit harmast vegna tollaran, familjuna og starvsfelagar hansara, sigur Torbjørn Storesletten.
Heidi liggur framvegis við bryggju í Kopervik, og verður væntandi liggjandi her til í morgin.


text:
Einvís donsk tulking í ósamsvari við heimastýrislógina
Hóast uttanríkispolitiska lógin er samtykt bæði á fólkatingi og á løgtingi, so ivast Anders Samuelsen ikki í, at tað eru danskir myndugleikar, sum hava tulkingarrættin, tá føroyingar og danir eru ósamdir.
Hetta stendur at lesa í svari frá Anders Samuelsen uppá spurning, sum eg setti honum fyri jól.
Hann varð spurdur, um hann metti, at Danmark einsamalt hevði rættin at tulka lógina, tá Føroyar og Grønland høvdu eina aðra fatan av sínum rættindum til at gera fólkarættarligar avtalur.
Anders Samuelsen svarar soleiðis: “ De danske myndigheder er ansvarlige for gennemførelsen af love, som er vedtaget i Folketinget, herunder lovenes fortolkning.”
Hetta er ikki í samsvari við gerðarrættarlíknandi skipanina í § 6, stk. 2, í heimastýrislógini, ta sonevndu kompetansunevndina. Har stendur, at eru partarnir ósamdir, skal ein nevnd verða sett niður við tveimum umboðum fyri landsstýrið, tveimum fyri stjórnina og trimum hægstarættardómarum. Verða politisku umboðini ikki samd, skulu teir tríggir hægsturættardómararnir skera ígjøgnum.
So heimastýrislógin sjálv góðtekur ikki, at uttanríkimálaráðið – ella nakað annað aðalráð – átekur sær leiklutin sum endaligur tulkingarmyndugleiki í viðurskiftunum millum Føroyar og Danmark.
Málið leggjast fyri kompentensunevnd
Tí havi eg sett Anders Samuelsen tveir nýggjar spurningar í dag.
Í fyrra lagi verður spurt, um hann viðurkennir, at ásetingin í heimastýrislógini §6 stk. 2 tekur støði í tveimum javnbjóðis pørtum, ella hann metir donsku stjórnina hava einvísan rætt til at tulka lógarinnar bókstav, tá partarnir eru ósamdir.
Í øðrum lagi verður spurt, um uttanríkismálaráðharrin viðurkennir, at ásetingin í §6 stk. 2 eisini er galdandi, tá ósemja er millum partarnar um uttanríkispolitisku lógina.
Síðani heimastýrislógin kom í gildi, er ongantíð komið fyri, at partarnir hava sett serstøku nevndina niður at greiða ósemju um tulkingar, og líkt er til, at danskir myndugleikar hava hug at gloyma hasa lógargreinina.
Landsstýrið hevur fingið eitt gylt høvi at minna donsku stjórnina á júst hasa ásetingina við at krevja málið um sáttmálan millum Føroyar og Grønland øðrumegin og Ísland hinumegin fyri slíkari nevnd. Semjast føryingar og danir ikki, fáa vit ið hvussu er eina fatan av, hvørji løgfrøðilig atlit hægstarættardómarar fara at leggja dentin á í einari slíkari ósemju.
Spurningur og svar sæst niðanfyri:
http://www.ft.dk/samling/20171/spoergsmaal/s335/svar/1456074/1841260.pdf


text:
Livar Nysted heiðraður á Sjómannadegnum
Um tveytíðina í dag komu bæði bátar og tyrlan inni eftir vágni við flaggi hangandi undan henni. Kershaw Stuart, sum róði saman við Livar um Indiska Havið við tRIO, varð fyrstur loraður niður í ein bát. Síðani Livar og hann hevur ikki dult fyri, at hann nóg illa torir uppá ein stól at standa, so tá stóð nógv á honum.
Teir komu tó í land í øllum góðum og fóru uppá stóra pallin, har nógv fólk savnaðust, hóast tað regnaði illa. Borgarstjórin í Klaksvík, Jógvan Skorheim helt røður fyri teimum og fegnaðist um brøgd teirra. Til seinast handaði hann teimum gávur og blúmutyssi frá býráðnum.
Eisini borgarstjórin í Norðdepli, Kartin Næs helt røðu fyri sjógarpunum Livari Nysted og Kershaw Stuart. Hon tók afturí søguna, har forfeðrar Livar vóru kendir, sum raskir á sjógv og við árini. Serliga pápin, sum var so fyri komandi við lítlabáti hjá Másanum og dugdi so væl at handfara hann í øllum verði, sum var hann eitt leikapetti.
Livar takkaði fyri og greiddi skemtiliga frá, hvussu væl teir vóru fagnaðir allar staðir. Hann hevði verið í tveimum handlum í Klaksvík og keypt okkurt smávegis og í báðum førum varð sagt við Livar: Tú ert so raskur og fittur; hatta skalt tú einki gjalda fyri. Stuart Kershaw, sum var við honum á ferðini, hevði sagt við Livar við røttum skotskum skálkasmíli: Hví keypir tú ikki bara ein bil? Og so flenti Livar so hjartaliga og mannamúgvan saman við honum.
Stuart Kershaw takkaði eisini stutt fyri gestablíðni, hann hevði møtt alla staðni og serliga takkaði hann konu Livar Nysted fyri at hava havt tað ómetaliga gott hjá teimum.
Stuart Kershaw, sum er frá Liverpool og er filmmaður, ger ein dokumentarfilm um ferðina um Indiska Havið við tRIO og ætlandi koma onkur brot úr Føroyum við í filmin, tá ið hann seinni verður vístur runt um í heiminum.
Kelda: in.fo
www.antares.fo / Martin Sonny


text:
Holocaust
Holocaust (úr Griskum ὁλόkauσtoς holókaustos: hólos, "heilt" and kaustós, "brent", tað vil siga katastrofa) var útreinskanin av evropeiskum jødum, sum fór fram frá 1933 til 2. heimsbardagi endaði í 1945, framt av týska statinum undir leiðslu av nazi-leiðaranum Adolf Hitler. Holocaust er ein av mest umtalaðu hendingum nakrantíð. Undir krígnum vóru umleið 6 000 000 jødar dripnir, og hetta var næstan 60 % av øllum jødum, ið livdu tá. At hata jødar er nakað, ið ikki byrjaði í Týsklandi, tá ið Adolf Hitler kom til valdi, hetta byrjaði langt áðrenn í heimssøguni. Hetta var heldur ikki nakað týskt "fænomen" at hata jødarnar. Eitt rótgrógvið hat ímóti jødunum er eisini at síggja í skriftunum hjá Martini Luther, og hetta var eisini ein týdningarmikil partur av sjálvsfatanini hjá teimum kristnu.
Síðan tað, í tí meira ”moderna” samfelagnum, tað vil siga aftaná ár 1800, eru jødarnir hjá mongum fólkum blivnir fataðir sum ein bumsur ella pirra á samfelags-kroppinum. Har eru fleiri felagskapir settir í stovn, tann størsti av teimum er nokk nazistaflokkurin. Nazistaflokkurin við Adolf Hitler á odda, kom til ræði í Týsklandi í ár 1933. Nazistarnir dugdu væl at "selja" seg, og skjótt vóru teir blivnir sera væl dámdir víða um. Teir fingu skaffað fleiri túsind fólkum arbeiði, av tí at motorvegur var settur í gerð. Teir søgdu, at hetta fór at betra um sambandið, og tað fór tað nú eisini, men størsta grundin var nokk tí, at tað skuldi vera lættari at transportera tanks, herðbilar, hermenn og annað, ið skuldi brúkast til kríggið nøkur ár seinni.
Men jú longur nazistarnir sita við valdið, jú meira eyðsýndir vera teir. Her byrjar at henda okkurt. Hitler byrjar at byggja sær ein herð, ein herð, sum vil nakað við alskyns kampvognum. Eisini verður gjørt um seg millum fólkið, har ein ávísur missmunur verður. Her er tað serliga jødarnir, ið eru hart raktir. Har verður sett forboð fyri teimum mong støð, har verða vístar ræðumyndir av jødunum, har ið teir vera lýstir sum nakað ringt. Og hetta verður verri og verri, jødarnir vera viðfarnir sum dýr! Og tá er tað, at kríggið byrjar.
1. september í 1939 leypa týskararnir á Pólland, og so er allur heimurin í kríggi. Og tá koma nazistarnir út við øllum um jødarnar. Teir vilja hava eitt stóra-Týskland uttan jødar, vilja beina fyri jødunum. Nógvar og stórar legur vóru bygdar, har ið jødarnir vóru sendir fyri at arbeiða og drepast. Ikki bert jødar blivu dripnir, eisini evnaveik, myrk fólk, fólk ið hoyrdi til Jehova Vitni, samkynd, slavur og russar. Tok koyrdu í hópatali út í mongu legurnar, ið lógu spjaddar runt í londum eystan fyri Týskland, lond sum Pólland, Russland, Eysturríki og Kekkia. Tokini vóru meira enn full hvørja ferð tey fóru, og tað var sum oftast sera langar ferðir, við hvørki vátum ella turrum, so mong doyðu á ferðini.
Tað var hart at liva í legunum, lívskorini vóru ikki góð. Lítið at eta, vánalig støð at sova í og hart arbeiði. Og fleiri túsind fólk blivu dripin hvønn dag. Tá ið kríggið endaði í juni mánaði í 1945, vóru næstan 6 000 000 jødar blivnir dripnir.
Innihaldsyvirlit
Ætlanin[rætta | rætta wikitekst]
“Final Solution/Die Endlösung” – kalladist tann endaliga “loysnin” hjá Týsklandi sum var um at drepa/útrudda allir jødar í Evropa. Úttrykkid vard brúkt til Wannsee-konferensuna í Berlin 20. januar 1942 har týskir embætismenn kjakadust um gjøgnumførsluna av hesi ætlan.
Hvussu vistu týskarar hvør var jødi?[rætta | rætta wikitekst]
Tann 14. november 1935 sendu nasistarnar hesa definitiónina av einum jøda út: Ein og hvør við trimum ella tveimum jødiskum ommum og abbum, sum hoyrdu til tað jødiska samfelagið t. 15. september 1935, ella aftaná tað; var giftur við einum jøda ella jødindu t. 15. september 1935, ella aftaná tað; var avkomin av einum parlagi ella einum ”útumsparlags-sambandi” vid einum jøda 15. september 1935, ella aftaná tað.
Legurnar:[rætta | rætta wikitekst]
Líkasum við nasismuni byrjaðu arbeiðslegurnar sum nakað sum skuldi fyristilla øgiliga gott, sunt og vinaligt. Tað varð lýst við familjuuppihaldi, og gott hjá børnum at stuttleika sær. Men soleiðis var ikki, og legurnar vórðu størri, fleiri og ógvusligari og vundu skjótt uppá seg. Eitt gott dømi um, hvussu lætt tad er at blenda fólk á slíkan hátt, uttan tey faktiskt vita hvat tey gera, er filmurin: ”Die Welle”. Arbeiðslegurnar vórðu harðar, umstøðurnar ringar, og arbeitt varð ógvuliga hart hvønn dag. Ein deyðslega er ein konsentratónslega við tólum specielt sniðgjørd til systematiskt morð. Tær vóru ræðuligar, tí nasistar hungraðu, misbrúktu og drupu óskyldig fólk. Nasistar hildu ikki jødar vera menniskju, men frá aðrari planet.
Frá 1933 til 1945 bygdu týsku nasistarnar umleið 20.000 legur til at fongsla offur. Tey fólkini, sum vóru offur, vórðu fysiskt konsentrerað á legunum. Í 1939 lótu nasistar upp “tvungnar” arbeiðslegur, og folk í túsundtali fóru at doyggja av møði, svongd og eksponering.
Deyðs- og arbeiðslegurnar vóru mangar, men tær størstu, sum vóru í Pólandi, vóru:
- Auschwitz II (Auschwitz-Birkenau) (1.100.000 offur)
- Chełmno-------- (320.000 offur)
- Belzec---------- (600.000 offur)
- Majdanek ------ (360.000 offur)
- Sobibor--------- (250.000 offur)
- Treblinka------- (700.000 offur í 1942, men legan var virkin inntil 43, so talið hevur verið væl hægri)
Hvussu nógv vóru jødiski ofrini tilsamans? Tað er ómøguligt at siga neyvt, hvussu nógv doyðu undir holocaust, men tey flestu eru einig um eitt tal á umleið 6 milliónir jødar.
Hvørji vórðu hótt? Granskarir og fólk meina, at Holocaust ikki bert var jødaforfylging. Nasistarnar vóru eisini eftir fólki úr mongum øðrum bólkum, sum t.d. sigøjnarar, sovjetiskir krígsfangar, alment pólskt og serbiskt fólk, samkynd, folk við breki, Jehova vitni og aðrir politiskir og religiøsir flokkar - um tey so vóru týsk ella ikki - ið vóru mótstøðufólk, ”anti-sosial” t.d. biddarar, vagabondar og gøtuseljarar. Telir man hesi við, hava offrini verið millum 11 til 17 milliónir fólk. Ein onnur kelda sigur eisini, hesi fólkini, sum vórðu dripin av aðrari orsøk enn jødauppruna vóru 5 milliónir, so t.v.s. ca. 11 milliónir tilsamans.
Minningardagar[rætta | rætta wikitekst]
Teir dagarnar til minnis um offrini av holocaust er árliga 8-daga tíðarskeiðið, sum er valt av Sameindu Tjódum, at hjálpa borgarum at minnast og læra av holocaust. Tað árliga tíðarskeiðið, sum vanliga byrjar sunnudagin áðrenn ta jødisku traditiónina Yom Hashoah, heldur fram gjøgnum tann komandi sunnudagin, vanligvís í apríl ella mai. The United States Holocaust Memorial Museum hevur eitt tema hvørt ár, og útgeva ymsir lutir og tilfar til at stuðla og gera ein innsats. Tad er ógvuliga týdningarmikið, at vit, aftaná slíkar katastrofur, ongantíd gloyma hvat hendi og læra av teimum feilum, sum tey gjørdu tá, so teir ikki henda aftur.
Keldur[rætta | rætta wikitekst]


text:
Norska stjórnin hevur ætlanir um at skunda undir oljuleiting í Barentshavinum skriva norskir miðlar. Vónirnar til at finna olju og gass í Barentshavinum eru gamlar, og nú vísa kanningar av ymsum slag, at møguleikar eru fyri at finna stórar nøgdir av bæði olju og gassi. Norska stjórin fer nú at seta pengar av til nýggjar kanningar, sum skulu betra um grundarlagið hjá oljufeløgunum at leita eftir kolvetnum í hesu risastóra økinum.
"Kunnleiki er avgerandi fyri bæði at umsita tilfeingi rætt og fyri at taka sær av nationalum búskaparligum áhugamálum. Tí er týdningarmikið at halda fram við kortleggingini av olju og gassi í Barentshavinum sum heild,” sigur norski olju- og orkumálaráðharrin, Kjell-Børge Freiberg í einum tíðindaskrivi.
Í hesum sambandi hevur stjórnin avgjørt at seta av 50 mió. kr. til eina kortlegging av norðara partinum av Barentshavinum skrivar Sysla.no.
Kortleggingin inniber innsavnan av seismiskum data, sum gevur upplýsingar um jarðfrøðina í Barentshavinum. Hon skal serliga geva meira vitan um økið nær markinum til Rusland, tí har kunnu vera stórar nøgdir av olju og gassi, sum ganga tvørtur um mark.
Um eitt øki ikki er latið upp fyri oljuleiting av tí norska Stórtinginum, so eru tað einans norskir myndugleikar, sum kunnu kortleggja økini við eini kanning, skrivar Stavanger Aftenblad.
Tað er av stórum týdning fyri norskar oljufyritøkur, at man kann finna nýggj øki at leita á, og har olja og gass kann takast upp úr undirgrundini.
Móti endanum av 2017 segði leiðslan í táverandi Statoil, at felagið fór í 2018 at økja um leitibudgettið og brúka 1,5 mia. dollarar at leita eftir nýggjum oljukeldum. Árið frammanundan var leitibudgettið uppá 1,06 mia. dollarar. Ætlanin fyri 2018 var at bora á 30 økjum, harav 25 í Norra.


text:
Orð og lag: Swangah Dangah
Í storminum vit hyggja at tsunami-flow til hugaheim.
Toran slær í kranium, úr kaosinum vit buldra meir.
Morgunball í restunum, apostlarnir í hettunum,
Eldvatn í hondunum, tá vit sleppa konsikvensunum.
Dómur fall, klokkan slær í spot-light av ljóskast,
vápnaður við tanktop. Speakerphone broadcast,
live frá anarchy. Niðurfall hjá Rothschild,
hóttarnir frá Kim Jong Un, staddur í crossfire.
Eg rópi á mín undirgang, spaseri gjøgnum afterschok á tippitos
Lyfti tol og lati hann reagera, drepa frá fyrstu sjón
Stingi mót, butterfly til hálsin – eingin Breckmann
Fór inn at turna planina, Bilderberg rópa steðga
“mæli runt og runt”, tungan blund
Eg lukti fupp frá servay
Nú Gud kom upp frá undirgrund við buldrinun til earthquake
Frá control freaks, vit strikast út sum cocain
Vónleys fakta, at tann fyrsti frystir sum coldcase
–
Dansa við deyðanum til dómadags tónar!
Syngið við bumbum, tá tær lýsa upp! (Tær lýsa upp!)
Sleppið dreymunum tá myrkursins-mugur rópar
byrjan uppá endan, úr kaos vit rísa upp!
–
Staddir millum warzones og mastri ljóð
Trampi flow, fyltir marsjerandi hoyr mítt lock ‘n load
Eg brast mítt tól, hi-def eygamál, kamakazi mót
Flashi blóð smykkur frá slavum, brúktar við jantelov
Nú tyrlurnar blenda, fólki tirrandi grenja
Patronir bindast og sendast runt til tær finna sín enda
Tað er einki skift til ein kendan og eingin Krist til tann frelsta
Tey royna at flýggja fyri lívinum, sum um tað nyttar at renna
Kom so og vitna tað síðsta,
fylg mær ígjøgnum kríggj og grát.
Skála við tárum til endabrest,
árið á bálið, tá vit skeinkja.
Line-dance leinkjur sum mind-trance,
keypa frælsi úr dós, og selja lív uttan price-tag.
Info-junkies fáa gullkorn ígjøgnum nálar-eygað.
5 krónu pupillir, bíligt vín, fylla sálarliga.
Endaball, pre-fix, 12 trin til gleði,
men 6 fót undir har, eg finni mína megi, kom !
–
Dansa við deyðanum til dómadags tónar!
Syngið við bumbum tá tær lýsa upp! (Tær lýsa upp!)
Sleppið dreymunum tá myrkursins-mugur rópar
byrjan uppá endan, úr kaos vit rísa upp!


text:
Í februar vóru 25.940 løntakarar, árstíðarjavnað. Tað hava nú verið støðugt fleiri løntakarar níggju mánaðir í slag. Síðan mai 2016 eru 726 fleiri løntakarir komnir aftrat.
Sjálvt um tað hevur verið stór tilgongd av løntakarum seinastu tíðina, er tað framvegis so, at tað enn manglar eitt sindur í at fara uppum 26.000 løntakarar. Tað hevur bara einaferð verið yvir 26.000 løntakarar, eitt stutt tíðarskeið á vári 2008, tá løntakarnir vóru 26.033, tað mesta nakrantíð. Við verandi gongd er tað tó ikki longi til, at vit aftur kunnu boða frá methøgum løntakaratalið.
Dagførd og útgreinað tøl eru tøk í hagtalsgrunninum
Stutt um árstíðarjavning og trendin
Árstíðarjavnað tøl eru reinsað fyri árstíðaravvik, sum t.d. afturvendandi sveiggið í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar.
Í trendinum er harumframt lagt upp fyri øðrum óreglusemi í mánaðarligu tølunum, og tá sæst tann undirliggjandi langtíðargongdin í løntakarunum.
Til ber at lesa meira um árstíðarjavning her.


text:
Vilmund Jacobsen 13.06.2018 (11:31)
Jóansøkubál á Tríkantinum
Fleiri jóansøkubál verða kring landið, nú vit fara at nærkast longsta degi, og hóskvøldið 21. juni klokkan 21 fara vágbingar at skipa fyri jóansøkubáli á sonevnda Tríkantinum á sandinum í Vági.
Við løtuna fer Bjartur Nolsøe at flyta fram røðu, og her verður eisini felagssangur á skránni. Hetta plagar at vera eitt hugnaligt tiltak, tá summarið hesa løtu vísir seg frá síni bestu síðu.
Úr Vági verður sagt, at tey eisini fara at bjóða kakao og bollar á jóansøkubálinum, har øll sjálvsagt eru hjartaliga vækomin at verða við.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ari av Rana
05.11.2017 - 20:49
Tíðindi > Uttanlands > Annað
Paradiseskjølini koma úr einum advokatfelag á Bermuda. Tey innihalda upplýsingar um feløg, kend fólk og kongalig, skrivar Finans.
Skjølini eru 13,4 mió. í tali og flestu teirra koma frá advokatfelagnum Appleby á Bermuda. Tó eru nøkur skjøl úr ráðgevarafelag í Singapore og 19 virkisyvirlitum av skattaskjólum kring heimin.
Tað er týska blaðið Süddeutsche Zeitung, sum fekk skjølini, og sum síðani er deild við ICIJ, sum er eittt altjóða samstarvsskipan av tíðindafólki.
Skjølini avdúka fíggjarligar loynidómar frá skattaskjólslandum, og umfata altjóða feløg, kend fólk og kongalig.
Talan er um tilsamans yvir 35.000 persónar, harav 140 eru úr Danmark.


text:
Fyrsta umfar av grand prix var á Tórsbreyt leygardagin 19. mai. Eins og vanligt vóru nógvar hvirlur á startlistunum, bæði hvirlur, ið hava roynt seg í nógvum kappingum, og onkur sum royndi seg á fyrsta sinnið. Felags fyri allar var íðni at kempa, og samanumtikið vóru úrslitini sera góð. Í sprint bøttu øll um síni met, og serliga merkisvert er at síggja, hvussu nógv skjótari tey eldru eru blivin í vetur. Í lop og kast var meir ójavnt við úrslitum, men nøkur merkisverd úrslit vóru eisini í teknisku greinunum.
Børn, ið við árslok eru 7 ár ella yngri, fáa høvi at royna seg í eini kappingargrein í hvørjum umfarið. Hesaferð var 40 m á skránni. Ró Apolonia Hansdóttir var klár, og við einum stórum smílið fór hon avstað, har var tó megi í fetunum, tí hon rann teir 40 metrarnar uppá 9,11 sek.
Sigrið Hansdóttir var einasta Hvirla millum yngstu genturnar, hon var tó øðiligt, tí hon bøtti munandi um síni persónligu met í øllum greinunum.
Sigrið byrjaði dagin á 40 m teininum, her var hon kvik avstað, tá harða skotið brast, og skjót var hon upp í fullari ferð. Hesa ferð helt hon so allan vegin, og endaði tískil við at renna teinin uppá 7,32 sek.
Í Bóltkasti byrjaði hon við at kasta 150 g tunga bóltin út á 27,20 m. Næstu tvær royndirnar vóru eisini góðar, men longri kom hon ikki. Hetta var tó smáðar 15 metrar longri enn hennara gamla persónliga met, og 8 metrar longri enn verðandi bólkamet. Sigrið royndi seg eisini í longdarlopi. Her legði hon út við at ogna sær persónligt met í fyrsta lopið hóast hon noyddist at leypa móti vindinum. Lopið gjørdist 2,93 m. Næstu tvey lopini vóru eitt vet styttri, so endaliga úrslitið gjørdist 2,93 m.
Sigrið endaði dagin við at renna 600 m, sum er hálvur annar umgangur á Tórsbreyt. Sigrið legði hart út, og onkur helt at hasa ferðina megnar hon ikki at halda, men so var ikki, tí Sigrið megnaði at halda góða ferð allan vegin á mál, har tíðin segði 2 min 11,57 sek, sum er seks sekundir skjótari enn bólkametið.
Í Bóltkast bøtti Rói long í fyrsta umfarið um sítt besta við at kasta 15,15 m, sum er tveir metrar longri enn hann hevur kasta áður. Rói royndi seg eisini í longdarlop. Her legði hann hart út við at leypa 2,03 m, sum er persónligt met. Tey næstu vóru eitt vet styttri, longdin frá fyrsta umfarið bleiv endaliga úrslitið hjá honum.
Elena Ellindsdóttir Olsen og Beinta Debes vóru til dystin fús.
Elena byrjaði dagin á 100 m teininum. Hetta var hennara fyrsta roynd á hesum teininum, men tað sást ikki aftur, tí hon rann væl og kom á mál við tíðini 18,23 sek.
Hetta var fyrstu ferð at Elena royndi seg í bóltkast, meðan Beinta hevði roynt nakrar ferðir áður. Elena legði út við at kasta 8,50 m, í øðrum bøtti hon so til 9, 72 m, sum gjørdist hennara longsta hesaferð. Beinta byrjaði við at kasta 18,88 m, sum er tríggjar metrar omanfyri hennara persónliga met. Hon økti við enn einum metri í øðrum til 19,87 m, sum gjørdist hennara longsta hesaferð.
So var hæddarlop á skránni. Her vóru báðar við. Fyri Beintu var tað síðsta kapping, meðan Elena enn á einn 600 m til góðar. Elena hevði ikki roynt hetta áður, men hevði nakrar góðar royndir, so har er ongin ivi um at við venjing skal tað nokk fara at síggja gott út. Fyri Beintu gjørdist tað ein sera spennandi kapping har fleiri gentur skiftust um at ríva niður og klára hæddirnar. Beinta var drúgv, og endaði við at koma uppum 1,10 m í fyrstu royndini. Tá yvirliggjarin fór upp á 1,13 m bar ikki til longur, men eitt flott persónligt met.
Elena royndi seg á fyrsta sinnið á miðteini. Tað var tó ikki til at síggja, tí hon hevði eina javna ferð allan vegin, nakað sum er sjálvsamt at síggja hjá so ungum íðkarum. Tíðin hjá henni gjørdist 2 min 32,44 sek, sum er ein flott debut á teininum.
Jens Brandur Winthereig var sum altíð til dystin fús. Hann byrjaði dagin við at renna 100 m, sum hjá 10-11 ára gomlum dreingjum er at roknað sum ein langur sprint teinur. Hetta var fyrstu ferð hann royndi seg á hesum teininum, og gjørdist tíðin so góð sum 18,94 sek.
Jens Brandur royndi seg eisini í bóltkasti. Her byrjaði hann varliga, men bøtti siðan næstu tvey umførðini, soleiðis at hann kom út á 14,38 m.
Torkil Nattestad Kass, sum nýliga er byrjaður at venja, debuteraði á Tórsbreyt. Hann royndi seg á 100 m teininum. Enn er hann í gongd við grundvenjing, sum ikki er kappingarfyrireikandi, hann rann tó væl, og kom á mál við tíðini 17,75 sek. Ein avgjørt góðkend debut.
Børka Berg Jørgensen og Elin Niclasen umboðaðu Hvirluna hesaferð. Børka í trýstøkk, 100 m, diskuskast og 1000 m, meðan Elin royndi seg í diskuskast.
Børka er javnt sterk í nógvum greinum, har trýstøkk og hæk kanska hevur givið lutfallsliga bestu úrslit í seinastuni. Enn venur hon tó breitt. Hon byrjaði dagin við trýstøkk, har hon eins og í hinum greinunum var tann einasta sum umboðaði yngra árgangin í bólkinum. Fyrsta greinin var trýstøkk, har hon leyp í vanligum renniskóm. Her skifti hon nýliga bein, og tí var spennandi at vita hvussu tað fór at rigga í kapping. Tað sást at hon enn ikki fær lækki heilt at rigga, men hóast hetta legði hon út við at leypa heilar 9,20 m, í triðja umfarið økti hon við einum centimetri, soleiðis at hennara longsta gjørdist 9,21 m. So var 100 m á skránni. Her vísti hon at ferðin er við at koma, tí hóast hon var í so anspent, so megnaði hon at renna teinin uppá 14,64 sek og skar harvið heili 0,45 sek av sínum persónliga metið.
Børka endaði dagin við at renna 1000 m. Hetta er ikki ein grein hon venur fram ímóti, men Børka er stinn, og tað vísti hon. Hon rann við vaksnu kvinnunum. Hon legði hart út, men valdi so at seta ferðina niður fyri ikki at missa ov nógv móti endanum. Hesa ferðina helt hon, og á málinum segði klokkan 3 min 35,11 sek, sum er góð átta sek skjótari enn hon hevur runnið teinin áður.
Báðar royndu seg við 750 g tunga diskinum. Hennara fyrsta grein er spjótkast, og tí var valt at justera teknikkin, so hann lá so tætt upp at spjót sum gjørligt. Hetta tyktist rigga stak væl, tí longu í fyrsta kasti kom hon heilt út á 22,08 m. Næstu trý kastini sótu ikki eins væl, og tí gjørdist 22,08 tað longsta hesaferð. Børka kom út á 15,48 m.
Miso Buha, sum hevur trýstøkk sum sína bestu grein, skifti í vetur til Hvirluna, har hann kom at venja saman við Tórur Mortensen. Kropsliga grundvenjingin Miso tók við sær er góð, og tí hevur primera fokus verði at broytt tilgongdina til trýstøkk og økja um topferðina í sprint.
Fyrsta greinin hjá Miso var 100 m, har arbeitt hevur verði við at fáa top ferðina upp. Enn er hann ov anspentur, men ferðin er bøtt munandi. Hesaferð miseydnaðist starturin, men Miso kempaði væl, og rann seg fram á trygt fyrstapláss. Tíðin á málinum segði 12,31 sek, sum er heili 0,24 sek skjótari enn hansara persónliga met.
So var trýstøkk á skránni. Her hevur venjigin snúð seg um at broyta tilgongd til lopini, frá at snúgva seg um at fáa kraft í hvørt einstakt avsett, til at fáa ferðina við sær úr hvørjum avsetti. Hetta hevur eydnast stak væl, har hann til venjing hevur nærkast 13 m. Arbeitt hevur tó ikki verði við atrenningini, og tað vísti seg at verða ein feilur, tí atrenningin sat ikki. Miso leyp væl, men tíðanverri bleiv tað til yvirtrakk í øllum lopunum. Fram til næstu kappingarnar verður fokus tí at stabilisera atrenning.
Helena Svabo Ziska og Sunniva Bogadóttir royndu seg við eitt kilo tunga diskinum. Hetta er sergrein hjá Helenu, sum hevur arbeitt við tí tekniska, har nógv er justerað. Hetta hevur í løtuni tað ávirkan, at fulla kasti ikki riggar heilt. Sunniva hevur spjót sum fyrstu grein, men hon er javnt sterk í øllum køstum, so vantandi fór hetta at verða spennandi, og so var.
Kappingin byrjaði áðrenn tíð, og gjørdi tað at Helena bara fekk eitt royndarkast. Hetta gjørdi at byrjanin ikki bleiv tað hon skuldi. Fyrsta kasti miseydnaðist heilt, men Helena fekk tó ferð á diskin so við og við, og serliga hugaligt var at hon kom longri út við fullari atrenning enn hon hevur megnað til venjing í seinastuni. Undan síðsta umfarið var hon komin út á 24,15 m. Tá fór Sunniva framvið við einum kasti uppá 24,76 m. Í síðsta kastinum fekk Helena betur træk í diskin, men hon yvirsnaraði eitt vet í byrjani, og tí fór diskurin út í høgru síðu av rætninginum. Tíðanverri var hann sunnan, og tí endaði diskurin nakrar fáar centimetrar uttanfyri (norðanfyri) strikuna. Um vindurin hevði verði nakað annað enn sunnan, hevði Helena fari heim við nýggjum bólkametið, men gott at vita at longdirnar eru við at koma.
Her hevði Hvirlan tvey umboð. Guðrið Káradóttir Petersen í hamarkast og Sjøfn Gudmundsdóttir á 100 m.
Guðrið byrjaði árið við at bøta um bólkametið við meir enn tíggju metrum, so hevur venjingin víst at har var meir í vantu. Í fyrsta kastinum sat timing í innganginum ikki heilt tí fór hamarin framum, og miseydnaðist kasti tí. Tað bleiv tó mált til 37,52 m, sum er góðar fýra metrar omanfyri gamla bólkametið. Eftir fyrsta kasti spenti Guðrið upp, og tí sat rútman ikki. Næsta kasti bleiv ikki mált, meðan tað triðja bleiv mált til 37,22 m. Fjórða bleiv heldur ikki mált. Í fimta fekk Guðrið slept spenninginunum, og so kom ferð aftur á hamaran, men tíðanverri fór kasti í netið. Í síðsta kastinum kom aftur ferð á, enn var lápunktið á bananum hjá hamarnum í so langt til høgru, og tí noyddist Guðrið at ofra avlevering fyri at stýra hamaran inn í rætningin. Tað eydnaðist og bleiv kasti mált til 39,10 m, sum bara er lítlan metur frá føroyska metinum hjá Randi Kúrberg. Eisini er kasti langt omanfyri oyggjaleikakravið.
Sjøfn hevur stríðst við skinnabeinsbruna, og tí hevur venjingin snúð seg um at fáa bilbugt við brunan. Hetta gongur rætta vegin, tí hon føldi onki til brunan í kappingini. Brunin hevur tó gjørt at venjingin ikki hevur verði miða móti at hon skal kunna præstera væl í kapping, og tí var tað við spenningi at hon fór í blokkin. Hon var skjót úr blokkinum, og kom væl upp í ferð, har hon lá beint eftir Aldu S. Lamhauge. Hóast nærum onga sprint-special venjing, megnaði Sjøfn at koma á mál við tíðini 14,20 sek, sum er nærum eitt sek skjótari enn hon hevur runnið síðan hon byrjaði aftur eftir steðg í fleiri ár. Tað var hugaligt at síggja Aldu, sum valdi at fara at kappast fyri Bragdið fyri góðu tveimum mánaðum síðan, vísa at ferðin vit funnu í vetur, har hon bøtti um sín besta innandur 200 m við 0,19 sek, er har enn, tí hon bøtti um sítt persónliga met á 100 m við 0,08 sek.
Dánjal Dahl Ljósheim var tíðanverri einasti luttakari í hesum bólkinum, hetta forðaði honum tó ikki í at vísa, hvussu nógv hann hevur tikið seg fram.
Fyrsta greinin hjá Dánjali var hamarkast, sum hann ongantíð hevur vant. Hetta var fyrst royndin við 6,0 kg hamarnum. Hann royndi seg við at snara, men bestu kastini komu har hann bara svingaði hamaran runt, og kastaði hann afturum seg. Tað longsta kasti gjørdist 18,32 m.
Eftir hamarkast royndi hann seg á 100 m. Hansara sergrein er 800 m, men fyri at kunna renna skjótt á 800 m krevst ein høg topferð, og tí var spennandi at síggja, hvat hann megnaði á 100 m. Dánjal fekk ein góðkendan start, og harfrá vísti hann at sprint-teknikkurin situr væl, og at hann hevur fingið ferðina upp, tí á málinum segði tíðin 12,26 sek, sum er 0,85 sek skjótari enn hansara persónliga met. Ferðin hevur eisini týdning í trýstøkk, har Dánjal royndi seg næst. Her var ætlanin at leypa eitt ella tvey lop fyri ikki at møða beinini áðrenn 1000 m. Hann var eitt sindur varðin um plankan í fyrsta lopið, og tí var ongin ferð við. Hann leyp tó 10,82 m, sum er 20 cm longri enn hansara persónliga met. Hann leyp einaferð afturat, men tað sat ikki, og síðan valdi hann at gevast fyri at fokusera uppá 1000 m.
Síðsta greinin var 1000 m. Nú var vindurin blivin rættuliga nógvur, so tað fór at verða tungt at renna hálvan umgangin móti vindinum, tí var gott at allir dreingirnir og mennirnir runnu samstundis. Dánjal visti at hann vantandi var tann skjótasti, so ætlanin var at seta tempo. Hetta gjørdi hann, men tempo var alt ov lágt í byrjani, tí hann rann fyrstu 400 m uppá 72 sek. So setti hann ferðina upp næstu 200 m, sum hann rann uppá 35 sek. Tá 400 m vóru eftir setti hann verðuliga ferðina upp, og rann síðstu 400 m sjey sek skjótari enn fyrstu 400 m, og kom á mál við yvirskot. Hóast seina útleggi kostaði nógv, so megnaði hann at bøta um sítt persónliga met við 3 sekundum, soleiðist at tað nú er 2 min 52,44 sek.
Edna Maria Debes er verðuliga komin í gongd við venjing eftir ein steðg, og tað sæst nærum dagamunur á. Enn verður tó mest arbeitt við at fáa rútmur tempo uppá pláss, og tí hevði Edna Maria valt at royna seg í hamarkast og trýstøkk hesaferð.
Edna Maria byrjaði dagin við hamarkast, sum eins og hjá Dánjal ikki er nakað, sum orka verður nýtt til at venja. Edna Maria er tó sterk, og hóast hon valdi at kasta uttan at snara, tvs hon bara svingaði hamaran runt og kastaði hann afturum seg, so kom hon í øðrum umfarið heilt út á 19,54 m.
Í trýstøkk sást at Edna Maria leitaði eftir rútmuni, men hendan bleiv tíðuæliga betri fyri hvørt lop. Hon hevði fýra góðkend lop, og í hesum lopunum leyp hon longri fyri hvørt umfarð. Tað longsta kom í síðsta umfarið, har hon leyp 9,21 m við einum mótvindi uppá 2,2 m/s.
Annað umfar av Grand Prix á breyt verður 9. juni. Tilmelding er her. Tað er týdningarmikið at minnast til at krossa av hvørjar greinar ein ynskir at luttaka í.
Fleiri myndir eru í myndasavinum.


text:
Eitt tað besta við at verða í barnsburðarfarloyvi, er at hava tíð til alt tað kreativa. Eg veit ikki nær, eg seinast havi givið mær stundir at sitið og bundið, broderað og vovið í tímar á rað.
Eg verða kreativ og skapa, gevur mær sálarfrið. Ja, tað ljóðar kanska djúpt, men hetta er tað, tað handaliga megnar fyri meg. Og so fær man altíð okkurt úrslit burturúr, og hetta er ekstremt nøktandi.
At at lítið barn nú er áveg, hevur opnað nógvar nýggjar hurðar, og havi eg meira enn nakrantíð hug at skapa. Tað er nemliga so nógv fitt, ein kann gera til komandi barnið. Eg kann jú ikki blíva við at binda hesar troyggjurnar ha? Men hetta var tann síðsta, ið kom av stokkunum. Eg mangli líka at seta eitthvørt band ella lás í hálsin, so er hon klár. Hesuferð valdi eg eisini at gera eitt fitt hárband til. Sum vanligt, bant eg eftir hugflogi, men hesuferð var tað ikki so torført, tá onki mynstur var í.
Tógvið keypti eg í Berglon, og havi koyrt mohair saman við, so hon er ordiliga mjúk. Ja, hendan lítla goggan hjá okkum, verður so avgjørt ikki køld.
M&K


text:
Ólavssøkumytur einaferð enn!
Allar tjóðir hava sínar upprunamytur, og vit á mínum aldri vórðu fløskað upp við Ólavi Halga, Sigmundi Brestissyni, Tróndi í Gøtu og mongum øðrum góðum monnum. Eg minnist at eg sum barn helt tað vera eitt sindur løgið, at heidni høvdingurin Tróndur í Gøtu hevði sítt egna kristna sálmaørindi, ið hann sjálvur skuldi hava yrkt. Tað stóð jú onkrari lesibók hjá okkum, og sálmaørindið er nú nummar 315 í Sálmabók Føroya Kirkju!
Um hann veruliga sjálvur hevur yrkt sálmaørindið, ella um tað eru orð løgd honum í munnin, veit eg ikki – men, innihaldið í sálminum minnir ikki sørt um keltiskan spiritualitet ella keltiskan kristindóm, og tað í sær sjálvum, er rættuliga áhugavert í hesum føri. Og hví hevði hesin gamli heidningurin úr Gøtu so sítt egna kristna sálmaørindi, og varð sagdur at duga trúarorðini og Faðir vár? Eg giti at Tróndur gamli var ávirkaður av keltiskum kristindómi. Men, fyri teimum, ið hava skrivað Føroya søgu tá, og fyri rómversku kirkjuni, vóru tey keltisku kristnu jú heidningar, ið skuldu umvendast til røttu trúnna!
Og tað var helst júst hetta, ið vóru veruligu ørindini hjá Sigmundi. Hendan tjóðarhetja okkara gekk í veruleikanum ørindir fyri rómverska og norska imperialismu. Hann gekk ørindir fyri andaliga einaveldið hjá Rómversk-Katólsku kirkjuni, og ørindi fyri ein harðrendan, eirindaleysan norskan kong, ið vildi hava Føroyar undir sítt skattavald.
Nakrir av landnámsmonnunum eru helst komnir sunnanífrá, úr víkingahøvuðsborgini Dublin og umvegis keltisku oyggjarnar til Føroyar. Við sær hava teir óivað havt konufólk av írskum/keltiskum uppruna, ið vóru kristin – og kanska vóru onkrir av landnámsmonnunum eisini sjálvir ávirkaðir av keltisku kristnu trúnni.
Á einum symposium á Keypmannahavnar Universiteti fyri fáum árum síðan varð víst á, at fornar gravarleivdir benda á, at kristindómurin hevur haft eitt ávíst tak á føroyingum longu áðrenn Sigmundur nakrantíð fór undir sítt trúboðanarvirksemi – og tað hevur Sigmundur vitað, aðrenn hann fór til verka. Hann skuldi jú vera vaksin upp hjá heidna Trónda í Gøtu, ið dugdi Credo og Pater Noster, trúarorðini og Faðir vár.
Hava vit framvegis hug at heiðra ein norskan kong og halgimenni, sum tjóðar- og frælsihetju, ið bara hevði til endamáls at noyða føroyingar at broyta sína keltisku kristintrúgv, og at leggja Føroya undir seg sum skattland? Er Sigmundur framvegis ein frælsishetja, tá vit vita at hann gekk imperialistisk ørindir fyri pávan í Róm og norska kongin? Og stakk fosturpápan í ryggin?!?
Tað er neyðugt støðugt at endurskoða okkara tjóðskaparligu og nationalu upprunamytur. Í dag er tað – haldi eg – beinleiðis komiskt at heiðra Ólav Halga og hannsara kristinboðan við svørði og eldi og rómverskari og norskari imperialismu. Og ørindasveinur hansara Sigmundur hevði neyvan fingið sæti á Løgtingi fyri nakran flokk í dag (annan enn Sambandsflokkin, og tó?).
Sangurin hjá Effersøe Eg minnist úr gomlum døgum, og fleiri við honum hava kanska verið við til at byggja tjóðina, og havt síni rættindi tann tíð tað var. Men stundin er helst langt síðan komin til at endurskoða fortíðina, fyri at finna fótafesti í framtíðini. Vit eiga aldrin at gloyma søguna, aldrin. Men tey fólkasløgini, ið líta ov nógv aftur um bak, tykjast at hava ilt við at finna sær fótafesti í nútíðini og framtíðini. Í samband við onkran risabrølara hjá bretum undir seinna heimsbardaga, skal Churchill hava sagt nakað soleiðis: Um vit stara okkum blind í fortðíðini, so missa vit lættliga framtíðina úr eygsjón!
Mentanarliga og samfelagsliga støðan í Føroyum í dag, samanborin við tá tær nationalu og fólkaligu vekingarnar, sum fóru fram seinast í átjanhundrað- og nítjanhundraðtalinum, eru næstan eins langt frá hvørjum øðrum, sum eystur og vestur. Tí er alneyðugt at leggja sinnini á blot, at ríva niður gamlar garðar og mørk, og at hugsa av nýggjum, um hvat tað er at vera føroyingur, og um hvat tað er at vera Føroyar.
Eg skal ikki taka ólavsøkugleðina frá nøkrum. Tað er gott at halda tjóðarveitslu, og at vera errin av sínum landi, og okkara felags fortíð. Føroyingar hava mangar góðar orsøkir til at vera ernir av sínum avrikum gjøgnum øldirnar, og ikki minst í okkara tíð. Men Ólavur, Sigmundur, og tey nationalromantisku skøldini hava helst tænt sína tíð, og við størstu virðing fyri teirra avrikum siga vit í staðin: Vælkomnar nýggju Føroyar! Og góða ólavssøku í 2018!
Sum áður nevnt, so fortaldi ein skúvoyingur fyri mær, at tá hann sum skúlanæmingur var og vitjaði í Tinganesi, vóru tey inni á skrivstovuni hjá Erlendi Paturssyni, landsstýrismanni. Hesin hevði stóran kendan málning av Sigmundi Brestursyni hangandi á skrivstovubróstinum, og meðan hann tosaði við næmingarnar, peikaði hann millum annað á Sigmund og segði: ”Hesi var hin fyrsti sambandsmaðurin í Føroyum!”
So vita vit eisini tað!
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Søkt verður eftir heilsuhjálpara
Lýsing10-11-2017 - 16:51 - Jóanis Albert Nielsen
Søkt verður eftir heilsuhjálpara á brøki 0,75 til Heimatænastuni í Vágum til setan 1 Januar 2018.
Starvið er at arbeiða úti í heiminum hjá borgaranum.Heisluhjálparin virkar við síni útbúgving, vitan og kunnleika á sínum fakliga øki. Tann setti kemur at hava tætt samstarv við heimasjúkrarøktarfrøðingar og terapeutar í Heimatænastuni.
Starvskarmar- og innihald
Aðalmálið hjá Heimatænastuni í Vágum er at skapa góð og virðilig kor fyri okkara eldru og at tryggja, at allir borgarar fáa heilsustimbran, fyribyrging, røkt, viðgerð og rehabilitering. Uppgávan er at gera eitt fakligt arbeiði, við tí endamáli at skapa, endurskapa ella varðveita tað meiningsfulla gerandislívið hjá borgaranum á øllum lívsins stigum. Tryggja at fakliga støðið er dygt og livir upp til ásetingarnar í lógini og normarnar á fakøkinum. Fyri at røkka hesum verður vænta av okkara starvsfólkum, at tey arbeiða heilsufremjandi og fyribyrgjandi, og at tey eru miðdepilin í teimum heilsutiltøkum sum kunnu basa ella minka um váðafaktorar hjá borgaranum.
Førleikakrøv
· Prógv sum heilsuhjálpari.
· Skal vera málrættað/ur og skipað/ur í síni tilgongd til arbeiðið.
· Skal megna at geva sítt uppbyggjandi íkast til eina broytingartilgongd, sum Heimatænastan í løtuni er í.
· Skal duga og tíma at arbeiða í tvørfakligum rehabiliterandi toymi, har starvið krevur samstarv og ábyrgd.
· Skal megna at seta seg inn í skipanir, ið verða brúktar á økinum.
· Skal vera vinarligur og empatiskur í sínum samstarvi við borgarar og avvarðandi.
Vit bjóða
· Menning í skipaðum felagsskapi og fastlagdir fundir.
· Stóra ávirkan á menningina av rehabiliteringini í Heimatænastuni í Vágum.
· Góða innleiðslu.
Setanarviðurskifti
Starvið er skipað undir deildarleiðaranum fyri útiøkið í Heimatænastuni. Starvið er í skiftandi vaktum.
Løn og setanartreytir eru sambært sáttmála millum KAF / Fíggjarmálaráðið og Heilsuhjálparafelagið.
Upplýsingar um størvini
Meira fæst at vita um størvini við at ringja til Halldis Joensen leiðara á tlf. 793201
Umsóknir
Umsóknir við prógvum, c.v. og øðrum viðkomandi skjølum skulu sendast til: Heimatænastuna í Vágum, Kálvalíðvegur 2, FO-370 Miðvágur ella til teldupostadressurnar: htv@htv.fo
Umsóknin skal vera Heimatænastuni í hendi í seinasta lagi hin 24. november 2017 kl. 12.00.
Heimatænastan tilskilar sær rættin til ikki at seta nakran av umsøkjarunum og um neyðugt, at lýsa starvið leyst av nýggjum.


text:
LÍVKONTA
Útgjald av tíni pensjón
Nú útgjaldið av tínari pensjón nærkast, skal støða takast til, um peningurin skal flytast.
Alsamt fleiri velja at lata peningin standa á LÍVKONTU.
Hetta verður gjørt uttan stovningarkostnað. Uppsparingin verður rentað við marknaðarrentu.
Íløgurnar í sambandi við LÍVKONTU verða gjørdar við lægsta váða.
Til ber at fylgja gongdini á kontuni á kundaportalinum MÍTT LÍV.
Ásetingar við LÍVKONTU
Ásetingar við LÍVKONTU
• LÍVKONTA er ætlað teimum kundum, sum fáa eftirlønina útgoldna í einum
• Rentan verður tilskrivað mánaðarliga
• Árligt umsitingargjald 0,5%
• Peningur kann takast út tvær ferðir árliga uttan kostnað
• Avgreiðslutíðin er í minsta lagi 10 yrkadagar
• Peningurin kann standa á LÍVKONTU, so leingi tú ynskir tað
• Við deyða verður LÍVKONTAN útgoldin til næsta avvarðandi, um annað ikki er avtalað við okkum
• Vit tilskila okkum rætt til at broyta í ásettu íløgureglunum fyri LÍVKONTU
Ynskir tú eitt prát um tínar fyrimunir við eini LÍVKONTU, hoyra vit fegin frá tær. Ring gerandisdagar á telefon 31 11 11 ella skriva til okkum her á síðuni.
Samband við LIV
Vitja okkum mánadag - hósdag kl. 10-16
og fríggjadag kl. 10-15
Kopargøta 1 – Boks 206 - 110 Tórshavn
Tú er vælkomin at skriva eini boð til okkara niðanfyri við at fylla út teigarnar.
Vinarliga minst til at skriva inn P-talið.


text:
Tvungin eftirløn pr. 1. januar 2018
Tvungin eftirløn skal broytast frá 3% til 4% pr. 1. januar 2018. Henda eftirlønin hækkar við 1% hvørt árið fram til 2029, tá hon er komið uppá 15%. (Sí kunngerdaportalur.fo 157/2015)
Tey, sum eru frítikin fyri tvungna eftirløn, eru tey, sum IKKI eru fylt 21 ár útgjaldsdagin - og tey, sum eru fødd áðrenn 1. januar 1954. Tvs. tey, sum í 2018 blíva 64 ár ella meira. Og so tey, sum TAKS hevur góðkent at verða undantikin - t.d. útlendingar við arbeiði í Føroyum.
Tey, sum fáa fólkapensjón (vanliga frá 67 ára aldri), kunnu IKKI fáa eftirløn. Tað noktar lønportalurin fyri. Hava arbeiðsgevarar skyldu til at gjalda hesum eftirløn, tí sáttmáli ella avtala sigur tað, so má arbeiðsgevari útgjalda hesum sína eftirløn sum løn. Hetta verður vanliga gjørt við at stovna ein "frádrátt" til "útgoldna eftirløn".
Tey, sum hava tvungna eftirløn í síni lønarskipan, skulu broyta eginpartin frá -3% til -4% og eftirlønina frá 3% til 4%,
Um ein hevur brúkt satsin 3,36%, skal hesin broytast til -4,48% og 4,48%.
Um ein hevur brúkt satsin 1,04%, skal hesin broytast til -1,05% og 1,05%
Tvungin eftirløn verður roknað av allari A-inntøku íroknað frítíðarløn/ískoyti.
Vanlig eftirløn verður roknað av allari A-inntøku men ikki íroknað frítíðarløn/ískoyti.


text:
Kraftigur matur skal hava sterkt øl, so sum gulløl
Lættur matur skal hava lætt øl, so sum pilsnar og classic
Ljósir rættir skulu hava ”ljóst” øl, so sum hveitiøl og pilsnar
Myrkir rættir skulu hava myrkt øl, so sum lager, classic og myrkar gulløl.
Søtir rættir skulu hava søtligar øl, so sum portara / stout
Av og á kann ein løtt og frísk øl verða eitt gott mótspæl til ein kraftigan og sterkan rætt, so sum chili con carne.
Tað er eisini vert at hugsað um , at feitur matur krevur eina kraftiga øl.
Tann kraftiga ølin er góð til neutraliserað feitt við at reinsa góman.
Royn m.a. eina gulløl til gravad ella royktan laks.
Set saman tína egnu ølmatskrá:
Øl kann nýtast sum fordrykkur, til forrætt, høvuðsrætt, ost og dessert.
Her er nakað av inspiration til, hvussu man sjálv/ur kann seta saman sína egnu ølmatskrá:
Fordrykkur
Her er mest sannlíkt at velja eina turra og fruktkenda øl. Tað kann m.a. verða hveitiøl, sum við sínum frískleika og frukt er eitt gott alternativ til sjampanju.
Forrættur
Til lættar forrættir verður viðmælt lættari ølsløg, so sum pilsnar, hveitiøl ella classic.
Til royktan fisk verður sterkari øl viðmælt, so sum gulløl.
Høvuðsrættur
Her er best at royna við eitt sindur kraftigari ølsløgum, so sum gull og specialøl.
Nýt vegleiðingina – kraftigar øl til kraftigan mat, lættar øl til lættan mat, o.s.fr.
Ostur
Tað ber væl til at borðreiða øl til ost. Tá ostur oftast er feitur, verður viðmælt at velja sterkari ølsløg, so sum gulløl og portara.
Dessert
Ein søt dessert skal hava eina søta øl. Portari er væl egnaður, serliga til sjokolátagrundaðar dessertir og desserir við støði í egg og róma
Vit vilja verða við til at fyribyrgja misnýtslu
Takk fyri at tú sjálvboðin vísir samleikaprógv


text:
TOSKATANKAR - TANKATOSKAR
Lítil var til av toski undir Føroyum og á Føroya Banka fyrst í nítiárunum. Hetta var eisini tann tíðin, tá Fiskaaling P/F og Fiskirannsóknarstovan fóra at ala smátosk at seta út á Føroya Banka. Teir fyrstu toskarnir vóru settir út í 1994. Undirritaði var leiðari fyri hesum verkaætlanum.
Tátturin niðanfyri varð gjørdur í skundi beint áðrenn farið var til borðs til jolaborhaldið á Fiskirannsóknarstovuni í 1994.
Lag: Nissumamma og nissupápi
1. Toskarogn og toskalivur eingin etur longur,
men teir gomlu hildu tó, at slíkt var góður fongur.
Ræstan tosk og flaktan tosk
finna fólk úr frystiboks.
Lippusteik kassera -
sluprut man hon vera.
2. Rognatosk og siljatosk vit fáa mest um várð.
Hetta tó á frøðingum at grána fær mangt hárið.
Sjáldan nú til toskin sæst,
bara onkur stertur fæst.
Lítið við at gera -
bara spekulera.
3. Landsgrunnstosk og Bankatosk, flytitosk og annað.
Fiskifrøðin hevur nógv um dagarnar at kanna.
Kanna hvar, ið fiskur er -
um hann støðast, er á ferð.
Hvør man hetta vita,
fiskimenn bert gita.
4. Merktan tosk á Føroya Banka vit nú hava skolað.
Stongdur Føroya Banki er, so har kann eingin trola.
Merktan tosk við tali á,
hvør man hendan toskin fá?
Snella ella lína
fiska fiskin fína.
5. Toskatankar, tankatoskar, mangt er nú at hoyra.
Kaga bert í bløðini og skjótt so veitst tú meira.
Hetta var bert spæl við orð -
betri er enn gall og gor.
Gleð teg nú til jóla -
fell ei millum stóla.
©if1994


text:
Fyrsta mars vóru vit tvey fólk færri enn fyrsta mars í fjør. Misjavnt er tó hvussu henda maka gongd í fólkatalinum sæst aftur í sýslunum. Íbúgvatalið í Tórshavn (Argir, Tórshavn og Hoyvík) vaks við 280 fólkum. Í Vága Sýslu vaks íbúgvatalið við tveimum fólkum. Í restini av landinum minkaðið íbúgvatalið. Burðaravlopið hesar tólv mánaðirnar var 251 fólk, meðan 253 fleiri fólk fluttu av landinum enn tað fluttu til Føroya. Størsta lutfalsliga minkingin av íbúgvatalinum var í Sandoyar Sýslu, har íbúgvatalið minkaði við heilum trimum prosentum.
Fleiri ibúgvahagtøl eru at finna í hagtalsgrunninum


text:
Tróndur Arge 12.06.2018 (23:32)
Óli til kapping í Barcelona
Óli Mortensen, sum júst er kosin til ársins svimjara í Føroyum, skal í morgin og ovurmorgin luttaka í altjóða kappingini Mare Nostrum 2018, sum er í katalanska býnum, Barcelona, skrivar svimjing.com.
Óli Mortensen, sum var við til at seta fleiri met á FM í langgeil í Páls Høll um vikuskiftið, skal luttaka í 400m og 800m frí. Hann hevur luttikið í kappingini fleiri ferðir fyrr, millum annað var hann eisini við í fjør, har hann luttók saman við Alva Hjelm.
Havnarmaðurin hevur sett sær stór mál. Størsta málið er at røkka OL luttøku í 2020. Hann venur til dagligt í Danmark, har hann eisini hevur gjørt um seg á longri teinunum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jens Hákun Leo
12.05.2017 - 16:00
Tíðindi > Uttanlands > Politikkur
Eftir at amerikanski forsetin Donald Trump umrøddi tann júst frákoyrda FBI stjóran James Comey sum ein skrøggara í einari samrøðu við NBC News í gjárkvøldið, ávarar hann nú Comey, sum hann sjálvur koyrdi frá fyrr í hesari vikuni, ímóti at leka týðandi upplýsingar til miðlarnar.
Hetta ger hann á soljóðandi hátt á Twitter:
- James Comey kann bara vóna, at eingin upptøka er av samrøðum okkara, áðrenn hann byrjar at leka til pressuna.
Eftir at Comey varð koyrdur úr starvi sínum, sum hann hevur havt síðan septemer 2013, eru ymsar ósamanhangandi frágreiðingar komnar um, hví hann varð koyrdur úr starvi. Harav førdi ein talskvinnu hjá Donald Trump fram, at starvsfólkið hjá FBI ikki longur hevði álit á honum, meðan ein fyribils stjóri í FBI harafturímóti førdi fram, at FBI stuðlaði, og framvegis stuðlar, Comey.
Gitingar hava, sambært DR, verið frammi um, at ein kanning, sum Comey stóð á odda fyri, viðvíkjandi hvørt russar vóru við til at ávirka amerikanska forsetavalið í november í fjør, vóru ein av orsøkunum til, at Comey varð koyrdur úr starvi sínum.
Donald Trump hevur tó sligið fast í áðurumrøddu samrøðuni við NBC News, at kanningin av møguligu russisku uppíblandanini í sambandi við amerikanska forsetavalið í fjør skal halda fram. Hann hevur somuleiðis sligið fast, at Comey í einari telefonsamrøðu og undir einum døgverða hevur greitt honum frá, at hann ikki varð kannaður í sambandi við møguliga russisku uppíblandanina.


text:
Søtur sigur móti grannunum
TB | 15/05/13
1. deild: TB 2-0 FC Suðuroy
Grannauppgerð var í kvøld við Stóra, tá 1. deildarliðið hjá TB tók ímóti FC Suðuroy. Nógv fólk vóru komin vestur at hyggja, men tíverri gjørdist tað ikki talan um ein vælleiktan dyst.
Eftirsum hettar var ein dyst mitt í viku og Effo-liðið fyrst skal spæla mánadagin, so tað bar til at geva nøkrum av ungu leikarunum á Effo liðnum eyka spælitíð.
TB liðið hendan dagin: Predrag Markovic í málinum, Eirikur Magnusarson á høgra bakki, Petur Mortensen á vinstra bakki, Mikal Jespersen og Teitur Olsen í miðverjuna. Á miðjuna vóru Heini M. Mortensen, Teitur Justinussen og Rógvi Joensen. Ragnar Tausen og Hjalti Vestergaard høvdu hvør sín vong, og á toppinum var tá málrevurin Poul Ingason. Á bonkinum vóru Einar Petersen, Jón Tórður Holm, Carl Bech og Chris H. Craib.
Dysturin byrjaði heldur rótut, har hvørgan av liðnum fingu nakað serligt spæl at hanga saman. Fyrstu málroyndina høvdu TB, tá Rógvi vann eina luftduel og bólturin fellur til Ragnar Tausen. Staddur beint uttanfyri 16m, smekkar hann til, men lukkutíð hjá Rana, í FC Suðuroy málinum, var skotið beint á hann. Ragnar var, við 3 málum, maðurin handan 4-3 sigrinum, tá liðini møtust síðst. Tíverri bleiv Ragnar eisini skaddur tann dystin, men er nú við at koma fyri sær aftur.
TB byrjaðu eftir hettar at fáa meira stýr á spælinum, og fingu spælt sær framm til nakrar góðar møguleikar. Poul var tætt uppá tvær feðrir. Fyrstu ferð, tá hann beint uttanfyri 16m, við ryggin til málinum, temir bóltin og snarar rundan um verjuleikaran. Umringaður av trimum FC Suðuroy leikarum fer hann sent eitt skot avstað, men bólturin fer beint við síðurnar av. Løtu seinni hevði hann ein skallara, ið tíverri eisini fór skeivu megina stongina.
Vandamiklastu royndirnar FC Suðuroy høvdu í 1. hálvleik, vóru tá stóru miðverjarnir Teitur Tausen og Reidar Dahl Joensen komu framvið til horna, men onki mál kom og liðini fóru málleys til hálvleik.
TB gjørdu eina útskifting í hálvleikinum. Jón Tórður kom inn í miðverjuna fyri Mikal. TB løgdu press á beinavegin og fingu ein stóran møguleika beint eftir støðgin, tá teir fanga bóltin frá FC Suðuroy verjuna. Hjalti verður spældur leysur, men skotið bleiv blokera út til horna. Hornasparkið kom væl innfyri og hægstur var Teitur Justinussen, ið skallaði hann í nettið til 1-0 til TB.
Løtu seinni fingu FC Suðuroy teirra størsta møguleika í dystinum, tá Búi Egilsson fekk ein fríløbara. Pedrag Markovic í TB málinum var tíbetur skjótur úr málinum, og rutineraður sum hann er, heldur hann sær á føturnar somikið longi at hann fer armin á skotinum frá Búa.
TB liðið kom eftir hettar, at standa heldur langt afturi á vøllinum. FC Suðuroy fingu meira spæl, og komu eisini framm til onkran møguleika, tó uttan at blíva heilt farligir.
Rógvi fekk ein góðan møguleika at økja um leiðsluna tá hann slapp leysur av verjuna, trekkir frammvið málmannin, men vinkulin gerst heldur spískur og ein verjuleikari náddi aftur at støðga skotinum hjá Rógva.
Stutt undan leiklok bleiv veteranurin Einar Petersen innskiftur fyri Rógva, og hettar skuldi vísa sær at geva úrslit. Chris, ið eisini var blivin innskiftur, trekkir frammvið Ragnar Joensen, og leggur so pent fyri føturnar á Einari, ið tryggur setti hann í nettið til 2-0. Fyrsta og einasta berøring hjá Einari í dystinum, meira var ikki neyðugt.
TB vunnu sostatt 2-0 á FC Suðuroy, og 2. liðið hjá TB hevur nú 13 stig í 1. deild.
AS
Fleiri myndir
Fleiri myndir blivu undir dystinum tiknar av Jan og tær kunnu síggjast umvegis hesa leinkjuna.


text:
Ítróttarfeløgini og Runavíkar Kommuna hava havt fund um summarstevnuna í Runavík, sum vanliga er í juni mánað.
Í ár fellur tað soleiðis, at sama vikuskifti, sum summarstevnan vanliga er í Runavík, er Fjarðastevna við FM-róðri á Strondum.
Hetta vikuskiftið hevur besta liðið hjá NSÍ sín einasta heimadyst í juni-mánað.
Semja var um, at tað ikki var rætt at hava tvær stevnur á Skálafjørðinum sama vikuskifti.
Kommunan og feløgini eru tí samd um, ikki at hava summarstevnu í ár, men heldur at fyrireika seg væl til komandi ár, tá FM-róður aftur er á Eystanstevnu í Runavík.
Onnur summartiltøk sum summarkvøld við Toftavatn og Laksatorgið vera sum vant.


text:
Í gjárkvøldið framførdi Teitur eina konsert í stórfingna konserthúsinum Elbenphilharmonien í Hamburg saman við Nico Muhly og orkestrinum Nordic Pulse. Konsertin var framførd fyri fullum sali – tað var útselt. Confessions, felagsútgávan frá 2016 hjá Teiti Lassen og amerikanska sangskrivaranum, Nico Muhly var á skránni, men harumframt spældu Teitur og Nico Muhly nøkur løg einsamallir, m.a. “Havnin er ein lítil bygd” fyri fýrahent klaver. Sambært Teiti var tað ein sonn uppliving at framføra inni í vakra og serstakliga væl ljóðandi salinum, sum Teitur heldur vera ein tann besta, hann hevur framført í.
Ein útgáva er ávegis hjá Teiti – hon eitur I want to be kind og er upptikin í New York í fjør saman við Thomas Bartlett framleiðara, ið eisini er tónleikari og sum m.a. hevur samstarvað við Nico Muhly og Anthony and the Johnsons. Nakrar konsertir eru komnar á skránna og sum tað sæst her eru fleiri teirra longu útseldar.


text:
Í fleiri ár hevur verið umrøtt ætlan um at fáa skjalfest søguna hjá Nýggjárshaldinum í Vági. Tosað hevur verið um bókaútgávu, men skjótt varð komið eftir, at filmurin uttan iva er besti hátturin at siga søguna um Nýggjárshaldið í Vági.
Tá farið varð undir at fyrireikað nýggjárshaldið 2017/2018, varð tí eisini gjørt av, at nú skuldi filmur gerast um Nýggjárshaldið í Vági. Nýggjársnevndin heitti á teir báðar Una Arge og Hans Petur Hansen um at standa fyri hesum filminum. Uni og Hans Petur hava seinastu árini latið úr hondum fleiri einastandandi filmar um ymisk viðurskifti í Føroyum, t.d. film um Lítla Dímun, Gjáar bygd og Havnar Arbeiðsmannafelag.
Hesar seinastu dagarnir hava Uni og Hans Petur verið partur av býarmyndini í Vági, har teir hava fylgt fyrireikingunum av nýggjárshaldinum í Vági. Umframt at geva eina mynd av nýggjárshaldinum í Vági, so er endamálið við filminum eisini at fáa við upprunan til nýggjárshaldið, umframt ein part av drúgvu søguni sum telur fleiri enn 50 ár.
Við tað at filmurin eisini er afturlítandi, so fer Nýggjársnevndin at heita á fólk, sum hava gamlar myndir og filmsupptøkur frá nýggjárshaldinum um at venda sær til Nýggjársnevndina, soleiðis at hesin parturin av søguni eisini kann sjónliggerast í filminum.


text:
Ongantíð hava fyritøkur í Europa havt so trupult við at finna neyðugu arbeiðsorkuna sum í dag. Tørvurin á starvsfólki avmarkar framleiðsluna í øllum vinnugreinum í ein mun, sum ikki er sæddur higartil. Avbjóðingin er enntá størri enn í glaðu árunum fyri kreppuna í 2007-2008. Pólland og Týskland eru serliga hart rakt av tørvinum á skikkaðari arbeiðsmegi.
Fjórða ársfjórðing 2017 setur ES met í fyritøkum, sum eru noyddar til at avmarka framleiðsluna orsakað av, at tær ikki finna skikkaði starvsfólk. Hetta merkir, at fyritøkurnar mugu nokta at taka ímóti ordrum, tí tær ikki hava neyðugu arbeiðsmegina. 20 prosent av fyritøkunum í byggivinnuni og í tænastuvinnuni eru avmarkaðar av manglandi arbeiðsmegi, meðan hetta talið er 18 prosent fyri ídnaðarfyritøkurnar.
Tørvurin á arbeiðsmegi er nú uppá tað hægsta síðan 1994, tá hann varð máldur á fyrsta sinni. Bara í 2007 var tørvurin á nakað sama støðið.
Tørvurin á arbeiðsmegi hongur saman við fallandi arbeiðsloysi, sum nú er 7,5 % í meðal í ES. Til sammetingar kann verða nevnt, at talið í Føroyum er 2,4 %.
Mett verður at stórur partur av vøkstrinum í starvssetanum í Danmark kemur frá útlendskari arbeiðsmegi, og vøksturin hevur lagt grund undir hægri búskaparvøkstur. Tá tað nú verður verri at fáa útlendska arbeiðsmegi, fer tað samstundis at verða verri at varðveita sama búskaparvøkstur.
Øll greinin saman við grafum sæst við at fylgja hesum leinki á tíðindatænastuni hjá Dansk Arbejdsgiverforening, Agenda: http://www.agenda.dk/


text:
Tann 19. september kom stuttsøgusavnið Miljuløtur út alment. Hetta hendi á hugnaligari bókaløtu á Sunda Bókasavni í samband við Mentanarviku í Sunda kommunu. Nógv børn vóru komin at lurtað, tá høvundurin læs upp úr løtunum hjá Milju Aura. Forlagið sigur um bókina: “Bókin er… les meira…. →
Tríggar útgávur varð tað til í 2017, allar komu seint á árinum. Tann stórsta av teimum var myndabókin Neyðars skrímsl, tann 9. skrímslabókin. Sum hinar Skrímslabøkurnar er hon eitt óvanligt samstarv millum tríggjar høvundar út trimum londum, Áslaug Jónsdóttir úr Íslandi, sum afturat at vera høvundur eisini ger flottu, úttrykksfullu… les meira…. →
Tá okkurt verk verður tilnevnt til eina heiðursløn, verður vanliga ein grundgeving gjørt fyri hesum. Grundgevingin fyri at “Hon, sum róði eftir ælaboganum” er tilnevnd til Barna- og Ungdómsbókmentavirðisløn Norðurlandaráðsins er sambært tilnevningarnevndina hendan: Hon, sum róði eftir ælaboganum. Rakel Helmsdal. Bókadeild Føroya Lærarafelags. 2014. 16 ára gamla Argantael hevur sett… les meira…. →
So sleppi eg endiliga at siga tað! “Hon, sum róði eftir ælaboganum” er tilnevnd til Barna- og ungdómsbókamentaviðriðsløn Norðurlandaráðsins! Fyri nøkrum vikum síðani fekk eg eina ógvuliga hemmiliga telefonuppringing, sum segði mær gleðiboðini, men eg mátti ONGUM siga frá, slett ongum! Eg havi hildið mær síðan, ella næstan, maður og… les meira…. →
Góð tíðindi eigur man ikki at liggja á, tí kanska onkur annar eisini heldur tað vera góð tíðindi. Seinasta mánaðin havi eg fingið tey gleðiligu boð, at báðar bøkurnar, sum eg sendi forlagnum hjá mær, Bókadeildini, beint fyri ársskiftið, eru góðkendar til útgávu. Sjálvandi skulu tær nú gjøgnumarbeiðast, men tað… les meira…. →
Seint tí desember kom hesi gleðilig tíðindini: Føroyska nevndin, sum tilnevnir til Barna- og ungdómsvirðisløn Útnorðurráðsins fyri bókmentir hevur valt at tilnevna ungdómsbókina Hon, sum róði eftir ælaboganum eftir Rakel Helmsdal til virðislønina í 2016. Bókadeild Føroya Lærarafelags gav bókina út. Hetta er áttanda ferðin, at tríggjar bøkur verða tilnevndar til… les meira…. →
Í gjár vóru aftur 650 orð í Góðan morgun Føroyar. Hetta var 11 sending og higartil eru 134 søgur komnar inn tilsaman til allar sendingarnar. Hesaferð vóru tær 11, sum vóru um evnið Vetur. Ein søga um vetur, men við einum twisti. Søgan eg valdi at lesa upp, Jólagesturin eftir Káru Løkin,… les meira…. →
Hósdagin 27. november vóru tey 10. 650 orðini í Góðan morgun Føroyar. Evni hesaferð vóru 3 orð at kveikja sær hugin: Regn, kista og egg. Bergljót Debes Hentze valdi orðið regn, tá eg spurdi hana, meðan vit vóru “in the air” (tað regnaði ikki tann morgunin), og eg hevði hini við… les meira…. →
Hósmorgunin 20. november var søgan “Tór” vald at verða lisin upp í teimum 650 orðunum í Góðan morgun Føroyar. Bara tríggjar søgur komu inn hesaferð, so kanska evnið var eitt sindur ov umfatandi. Heiti á uppgávuni var “Eftir ervið”. Fimm fólk sita eftir ervið og bíðja hjá sakførara, eftir at testamentið… les meira…. →
Skrímslakiskan, sum kemur út seinni í hesum mánaðinum, á Bókadøgunum hjá Rithøvundafelagnum, er longu komin bæði á svenskum í íslendskum fyri einum mánaði síðani. Í Svøríki hevus hon longu fingið onkur ummæli: Í blaðnum Skånskan skrivar Eva Emmelin í greinini “Kunskap vs fantasi”, hetta um Monsterkatten: “I Monsterkatten av Kalle… les meira…. →


text:
Vilt tú vera væl tilbúgvin, í sambandi við trygd og lívbjargan?
Hjá ANSNI kanst tú fáa frálæru innan fleiri øki, ið hava við trygd og lívbjargan at gera.
Vit veita í løtuni frálæru innan hesi øki:
-
Trygdarskeið, sambært umhvørvislógini (góðkent av Arbeiðseftirlitinum)
-
1. hjálp
-
AED-hjartastartara
-
1. hjálp fyri børn
-
Eldsløkking
-
Sálarligari 1. hjálp
-
Fyrilestur um trygd í húsarhaldinum
-
Trygdarfrálæra fyri veiðimenn á landi
-
Frálæru um trygd fyri duravørðar og vaktir
-
Serligt ferðslutillagaða frálæru í fyrstuhjálp
Vit nýta einans undirvísarar, sum eru góðkendir av Dansk Førstehjælpsråd, eins og vit eru limir í ERC, sum er European Resuscitation Council. Hetta ger, at okkara instruktørar verða viðlíkahildnir og javnan endurgóðkendir hjá Beredskabsstyrelsen í Danmark. Tí eru prógv okkara eisini góðkend uttanfyri Føroyar.
Hevur hetta tín áhuga, ert tú vælkomin at ringja til okkara á telefon+298 606060, ella send ein teldupost til ansni@ansni.fo, og fá meira at vita um, FRÁLÆRU innan tilbúgving.


text:
Landsbankin er farin undir spennandi KT-verkætlan at útvega hagtøl um føroyska fíggjarkervið. Fleiri verkætlanir eru í umbúnað, og vit søkja nú eftir KT-fólki til hetta arbeiði.
Um starvið
Ein av høvuðsuppgávunum hjá Landsbankanum er at virka fyri fíggjarligum støðufesti – til tess eru hagtøl umráðandi. Tú fert at byggja og reka dátugrunnar, móttøkuskipan til dátugrunnarnar og góðskueftirlitsskipanir. Uppgáva tín fevnir eisini um at gera dátusøvn til greiningararbeiðið hjá bæði Landsbankanum og Váðaráðnum.
Førleikar og útbúgving
Tú hevur viðkomandi KT-útbúgving og hollar royndir við Oracle og MS SQL Server. Tú kennir somu-leiðis til BI-forrit sum til dømis Tableau.
Tað hevur týdning, at tú samstarvar væl, og at tú arbeiðir sjálvstøðugt og skipað. Tú kennir tínar styr-kir og dugir at geva tær víðari.
Setanar- og lønarviðurskifti
Starvið er fulltíðarstarv og verður sett eftir sáttmála millum Fíggjarmálaráðið og viðkomandi yrkisfelag.
Umsóknarfreistin er mánadagin 26. februar 2018 á middegi
Send umsókn og avrit av prógvum, lívrensli og øðrum viðkomandi skjølum til malan@landsbankin.fo. Skriva ‘KT-fólk til Landsbankan’ sum evni.
Nágreiniligari upplýsingar fáast við at venda sær til Maluna Johansen, stjóra, á 226225 ella á
malan@landsbankin.fo.
Allar umsóknir verða viðgjørdar í trúnaði.


text:
19. Sep 2018
Fyri føroyingarnir er EM í borðtennis av á hesum sinni. Tað er greitt, nú seinastu dystirnir hjá teimum vórðu spældir í Alicante í dag. Fyri at luttøkan skuldi verða longd var neyðugt, at onkur føroyingur óvæntað spældi seg víðari, men hóast gott spæl og...
18. Sep 2018
Fyrsti kappingardagurin í EM í borðtennis er nú av, og púra sum væntað var tað mótstøða í heimsflokki, sum bíðaði føroyingunum í spanska býnum Alicante, har EM-kappingin verður spæld. Tey føroysku fingu ikki nakað sett í dag, men tað var nú heldur ikki nøkur...
17. Sep 2018
Teir fýra føroysku landsliðsleikararnir, Fróði Fríðason Jensen, Hallur Thorsteinsson, Durita Fríðadóttir Jensen og Sólja Hilduberg Djurhuus, eru komin væl upp á pláss í spanska býnum, Alicante, har tey næstu dagarnar fara at luttaka í EM í borðtennis. Í dag hava leikararnir roynt...
09. Sep 2018
Um vikuskiftið hevur føroyska borðtennislandsliðið havt venjingarlegu í Danmark. Hetta er ein liður í fyrireikingunum fram ímóti EM, sum verður í Alicante 18.-23. september. Luttakararnir vóru Fróði Fríðason Jensen, Hallur Thorsteinsson, Durita Fríðadóttir Jensen og Sólja Hilduberg Djurhuus, sum fingu...
08. Sep 2018
Hesa vikuna hava nógv føroysk børn roynt borðtennis fyri fyrstu ferð. Møguleikan hava tey havt umvegis eitt átak hjá Borðtennissambandi Føroya, har Jan Berner, mennari, og Pætur Albinus, ungdómslandsliðsvenjari, hava verið á gátt í føroyskum skúlum og skipað fyri stuttligum og gevandi borðtennisspølum í...
08. Sep 2018
Niðanfyri sæst yvirlit yvir venjingartíðir í borðtennisfeløgunum Tór og TBF fyri kappingarárið 2018/2019: P { margin-bottom: 0.21cm; }Venjingartíðir í Tór (Tórshavn): Staður: Høllin á Hálsi, kjallarin Týs- og hósdag:Kl.17.00-18.00: Nýbyrjarar og lættari vandKl.18.00-19.30:...
22. Aug 2018
Í døgunum 18. til 23. septembur fer føroyska landsliðið í borðtennis at luttaka í EM í einmansleiki, sum verður í spanska býnum Alicante. Føroyski landsliðsvenjarin, Simon Nykjær-Fisher, hevur úttikið ein spennandi føroyskan hóp til...
20. Aug 2018
Um vikuskiftið hevði ungdómslandsliðið venjingarlegu í høllini á Hálsi í Havn. Eftir venjingarleguna varð ein hópur úttikin, sum fer til Reykjavíkar at venja og kappast saman við íslendskum ungdómi dagarnar 5. til 8....